**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΕΠΙΤΡΟΠΗ ΑΠΟΛΟΓΙΣΜΟΥ ΚΑΙ ΤΟΥ ΓΕΝΙΚΟΥ ΙΣΟΛΟΓΙΣΜΟΥ ΤΟΥ ΚΡΑΤΟΥΣ ΚΑΙ ΕΛΕΓΧΟΥ ΤΗΣ ΕΚΤΕΛΕΣΗΣ ΤΟΥ ΠΡΟΫΠΟΛΟΓΙΣΜΟΥ ΤΟΥ ΚΡΑΤΟΥΣ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 16 Ιανουαρίου 2025, ημέρα Πέμπτη και ώρα 10.10΄, στην Αίθουσα «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνεδρίασε η Επιτροπή Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, υπό την Προεδρία του Προέδρου αυτής, κ. Κωτσού Γεωργίου, με θέμα ημερήσιας διάταξης: «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Τριμηνιαίας  Έκθεσης Δεκεμβρίου 2024, που συνέταξε το Γραφείο του Προϋπολογισμού του Κράτους στη Βουλή».

 Στη συνεδρίαση παρέστησαν ο κ. Ιωάννης Τσουκαλάς, Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης και ο κ. Άγγελος Κανάς, μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και καθηγητής Χρηματοοικονομικής του Πανεπιστημίου Πειραιώς.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Κουκουλόπουλος Παρασκευάς (Πάρις), Σταρακά Χριστίνα, Μαμουλάκης Χαράλαμπος (Χάρης), Παππάς Νικόλαος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Βορύλλας Ανδρέας, Καζαμίας Αλέξανδρος και Χαλκιάς Αθανάσιος.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Καλημέρα, «Χρόνια Πολλά, Καλή Χρονιά».

Ξεκινά η συνεδρίαση της Επιτροπής Απολογισμού και του Γενικού Ισολογισμού του Κράτους και Ελέγχου της Εκτέλεσης του Προϋπολογισμού του Κράτους, με θέμα ημερήσιας διάταξης «Ενημέρωση των μελών της Επιτροπής από τον Συντονιστή του Γραφείου του Προϋπολογισμού του Κράτους στη Βουλή, κ. Ιωάννη Τσουκαλά, επί της Τριμηνιαίας  Έκθεσης Δεκεμβρίου 2024, που συνέταξε το Γραφείο του Προϋπολογισμού του Κράτους στη Βουλή».

Μαζί με τον κ. Ιωάννη Τσουκαλά είναι και ο κ. Άγγελος Κανάς, οπότε ο λόγος στον κ. Τσουκαλά.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Ευχαριστώ πολύ, κύριε Πρόεδρε. Καλή χρονιά σε όλους με υγεία και επιτυχίες. Σας ευχαριστώ και πάλι για την καλή παρέα.

Θα προχωρήσουμε σε μία σύντομη παρουσίαση των βασικών σημείων της Έκθεσης και στη συνέχεια, όπως το κάνουμε κάθε φορά, θα προχωρήσουμε στις ερωτήσεις σας.

Η Ελληνική Οικονομία κατέγραψε ετήσιο ρυθμό αύξησης του ΑΕΠ 2,4% για το γ΄ τρίμηνο του 2024. Είναι ο υψηλότερος ρυθμός ανάπτυξης από τα μέσα του 2023. Εν αντιθέσει, παραμένει αναιμική η ανάπτυξη της Ευρωζώνης και σύμφωνα με τις προβλέψεις της Ευρωπαϊκής Επιτροπής θα παραμείνει και για το 2025.

Η επιτάχυνση του ρυθμού ανάπτυξης στηρίχθηκε κυρίως στην ιδιωτική κατανάλωση και κατά δεύτερο λόγο στις εξαγωγές. Θα δούμε και στη συνέχεια τις βασικές συνιστώσες.

Αντίθετα, ο Πληθωρισμός παρουσιάζει ανθεκτικότητα. Ο ρυθμός αύξησης των τιμών καταγράφηκε στο 3,0% για τον Νοέμβριο του 2024 έναντι 3,1% τον Οκτώβριο του 2024 και η εκτίμηση για τον Δεκέμβριο του 2024 είναι στο 2,9%. Επομένως, έχουμε κατά κάποιο τρόπο σταθεροποιηθεί σε αυτή την περιοχή μεταξύ του 2,8% και 3,0%. Αντίθετα ο Πληθωρισμός Τροφίμων φαίνεται να υποχωρεί σημαντικά. Για τον Νοέμβριο του 2024 κατέγραψε ρυθμό αύξησης 0,5% ενώ η εκτίμηση για τον Δεκέμβριο του 2024 είναι για μείωση τιμών για πρώτη φορά κατά 0,5%. Αυτό είναι μια καλή εξέλιξη.

Αναφορικά με τις δημοσιονομικές επιδόσεις. Εδώ σας παραθέτω τα στοιχεία μέχρι και τον Νοέμβριο του 2024, στην Έκθεση είχαμε μέχρι τον Οκτώβριο του 2024. Μόλις προχθές δημοσιεύσαμε τα επίσημα στοιχεία της εκτέλεσης του Προϋπολογισμού για τον Νοέμβριο του 2024.

Το πρωτογενές πλεόνασμα που καταγράφεται κατά το ενδεκάμηνο είναι περίπου 12 δις ευρώ. Η καλύτερη εκτέλεση του Προϋπολογισμού προέρχεται κυρίως από την πλευρά των φορολογικών εσόδων. Θα ήθελα να σημειώσω ότι βλέπουμε μία πολύ καλή απόδοση των μέτρων φορολογικής συμμόρφωσης στα ενισχυμένα έσοδα.

Αυτή η σημαντική επίδοση για τα φορολογικά έσοδα, κατά τη γνώμη μας, έχει δημιουργήσει μια βάσιμη προσδοκία ότι το πρωτογενές πλεόνασμα που θα ξεπεράσει την εκτίμηση του 2,5% που καταγράφηκε στην Εισηγητική του Προϋπολογισμού και πιθανόν να ξεπεράσει ή να πλησιάσει το 2,8%, ίσως και παραπάνω.

Πάμε στην εξέλιξη του ΑΕΠ και των συνιστωσών. Αυτό το διάγραμμα που σας παρουσιάζουμε, το οποίο είναι ένα διάγραμμα που το δείχνουμε σε κάθε Έκθεση, είναι για το συγκεκριμένο τρίμηνο και είναι ο ρυθμός αύξησης των συνιστωσών του ΑΕΠ. Και θα σας εξηγήσω πώς αθροίζονται αυτά στον συνολικό ρυθμό αύξησης.

Όπως είπαμε και στην εισαγωγή, η ιδιωτική κατανάλωση κατά κύριο λόγο με 2,1% ήταν η βασική συνιστώσα που συνεισέφερε στον ρυθμό αύξησης του ΑΕΠ. Κατά δεύτερο λόγο, όπως είπαμε, οι εξαγωγές με 3,3% συνολικά. Οι εισαγωγές αφαιρούν από τον ρυθμό ανάπτυξης. Οι εισαγωγές αυξήθηκαν κατά 4,2%. Επομένως, σπρώχνουν προς τα κάτω τον ρυθμό ανάπτυξης και η δημόσια κατανάλωση μειώθηκε κατά 1,4%.

Βλέπετε την πράσινη μπάρα η οποία δείχνει μια πολύ μεγάλη αύξηση επενδύσεων κατά 18,7%. Αυτή οφείλεται κυρίως, όπως την καταγράφει η ΕΛΣΤΑΤ, στην αύξηση των αποθεμάτων των επιχειρήσεων.

Συνήθως, επειδή όπως υπολογίζεται το ΑΕΠ μπορεί να υπολογιστεί με δύο τρόπους. Από την πλευρά της δαπάνης και από την πλευρά του εισοδήματος. Τα στοιχεία αυτά συμπίπτουν στο τέλος του έτους. Δηλαδή, όταν κλείσει το έτος, το 2024, αυτά τα δύο θα συμπέσουν. Όταν δεν συμπίπτουν, συνήθως περνάει η διαφορά σαν κατάλοιπο στα αποθέματα των επιχειρήσεων.

Αυτό δηλαδή τι σημαίνει, γιατί παρατηρήσαμε και μια αύξηση αποθεμάτων και στα προηγούμενα τρίμηνα. Αυτό σημαίνει ότι αυτά τα νούμερα θα αλλάξουν κατά πάσα πιθανότητα, όταν επικαιροποιηθούν τα στοιχεία και έρθουν και ποιοτικότερα στοιχεία σε σχέση με τις επενδύσεις.

Αν θυμάστε και για το 2023 έγινε μία αναθεώρηση, η οποία από το 2017 παρουσίασε σημαντικές μεταβολές. Επομένως, θεωρούμε ότι αυτά τα νούμερα το 18,7% και τα προηγούμενα τρίμηνα, τα οποία ήταν πάρα πολύ υψηλά, δεν είναι η πραγματικότητα. Σας το λέω, για να μην έχουμε λάθος εντυπώσεις σε σχέση με αυτό το νούμερο. Δεν είναι η πραγματική αύξηση των επενδύσεων αυτή.

Πάμε τώρα στις επενδύσεις. Οι επενδύσεις, δυστυχώς, για αυτό το τρίμηνο παρουσιάζουν μια σχεδόν ανύπαρκτη αύξηση 0,3% - για το ετήσιο, δηλαδή. Βλέπετε εδώ τις συνιστώσες. Αυτό, κυρίως, οφείλεται στην πτώση κατά 3,3% του μηχανολογικού και μεταφορικού εξοπλισμού, ενώ στις άλλες κατηγορίες έχουμε αρκετά μεγάλες αυξήσεις. Είναι κάτι, το οποίο το παρακολουθούμε, φυσικά, αλλά οι επενδύσεις είναι ένα μέγεθος αρκετά ευμετάβλητο. Μπορεί το επόμενο τρίμηνο να έχουμε κάποια πολύ μεγαλύτερη αύξηση, πιθανόν. Με βάση τα μέχρι τώρα στοιχεία θεωρώ ότι η ετήσια αύξηση των επενδύσεων που καταγράφεται, είναι πιο πιθανό να αναθεωρηθεί προς τα πάνω, σε σχέση με αυτά που βλέπουμε μέχρι στιγμής κι ένας από τους λόγους είναι αυτός που προανέφερα. Μιλάω για δημόσιες και ιδιωτικές, συνολικές.

Πάμε τώρα να δούμε μία πρόβλεψη που έχουμε κάνει μέσα από τα οικονομετρικά μοντέλα που έχουμε στο γραφείο. Κυρίως, για το 2025 μας ενδιαφέρει, παρουσιάζουμε και του 2024, απλά και μόνο για σύγκριση με τις προβλέψεις των άλλων διεθνών και εγχώριων οργανισμών. Για το 2024 παραμένει η βασική μας εκτίμηση στο 2,3 %, για το 2025 η βασική μας εκτίμηση είναι πάλι 2,3% με ένα εύρος μεταξύ 2,2% και 2,5%. Θεωρούμε ότι εκεί θα κινηθεί για το 2025 η ελληνική οικονομία. Μέσα στις άκρες όλοι οι διεθνείς και εγχώρια οργανισμοί προβλέπουν περίπου αυτά τα ποσοστά αύξησης του ΑΕΠ.

Μία πολύ μικρή παραπομπή στην αγορά εργασίας, οι βασικές εξελίξεις: Έχουμε μείωση της ανεργίας για πρώτη φορά κάτω από το 10% στο τρίτο τρίμηνο, καταγράφοντας 9,5% ποσοστό ανεργίας έναντι 11,3% στο ίδιο τρίμηνο του προηγούμενου έτους. Υπάρχει μια θετική εξέλιξη όσον αφορά στη σύγκλιση του ποσοστού ανεργίας μεταξύ ανδρών και γυναικών. Αυτό το κενό μειώθηκε από τις 6,2 ποσοστιαίες μονάδες σε 4,4, κάτι που είναι πολύ θετικό. Θέλουμε να αυξηθεί η απασχόληση των γυναικών, όπως και των νέων και η αύξηση της απασχόλησης κατά 67.000 άτομα, η οποία προήλθε από θέσεις πλήρους απασχόλησης.

Πάλι μέσα από αυτό το οικονομετρικό μοντέλο που έχουμε στο γραφείο, κάναμε και μία πρόβλεψη-εκτίμηση για το ρυθμό μεταβολής επενδύσεων για το 2025. Εδώ, η βασική μας εκτίμηση είναι 7,9% με ένα εύρος πρόβλεψης μεταξύ 7,3% και 9,5% ανάλογα της συγκυρίας που θα πραγματοποιηθεί μέσα στο 2025. Είμαστε λίγο πιο συντηρητικοί σε σχέση μετά με τις προβλέψεις και της Ευρωπαϊκής Επιτροπής και του ΟΟΣΑ και του Υπουργείου Οικονομικών, κυρίως, γιατί είμαστε πολύ συντηρητικοί στο ποσοστό διάχυσης των πόρων του Ταμείου Ανάκαμψης και Ανθεκτικότητας. Αλλά και πάλι θέλω να τονίσω εδώ ότι δε μένουμε σε έναν αριθμό. Το σωστό για εμάς είναι να παρουσιάζουμε ένα εύρος πρόβλεψης και όχι ένα συγκεκριμένο αριθμό. Ο συγκεκριμένος αριθμός θα αποδειχθεί λάθος, όπως και να έχει, οπότε θεωρούμε ότι είναι πιο χρήσιμο να δώσουμε ένα εύρος πρόβλεψης.

Πάμε λίγο να δούμε ένα άλλο κομμάτι της έκθεσης που αναπτύξαμε σε κάποιο βάθος, ξεκινώντας από το επενδυτικό κενό, δηλαδή, το μερίδιο επενδύσεων στο ΑΕΠ της Ελλάδας σε σχέση με το αντίστοιχο μερίδιο για το μέσο όρο της ευρωζώνης. Ξεκινώντας από το 2019 όπου καταγράφηκε το υψηλότερο επενδυτικό κενό 10,7%, για το 2024 προβλέπεται να φτάσει να μειωθεί στο 4% και με βάση τις προβλέψεις αυτές που δείξαμε προηγουμένως για το ρυθμό αύξησης των επενδύσεων, θεωρούμε ότι θα κινηθεί ακόμα χαμηλότερα στο 3% για το 2025 και στο 2,3% για το 2026.

Επομένως, φαίνεται ότι συγκλίνουμε όσον αφορά το μερίδιο των επενδύσεων ως ποσοστό του ΑΕΠ, κάτι το οποίο φυσικά και θέλουμε και είναι πολύ σημαντικό για την ελληνική οικονομία, για να μεταφέρουμε περισσότερο την ανάπτυξη από την κατανάλωση προς τις επενδύσεις. Τώρα, στην Έκθεση, δεν ξέρω αν είχατε το χρόνο να την διαβάσετε σε βάθος, κάναμε μια μικρή ανάλυση σε σχέση με την επίδραση της αβεβαιότητας της οικονομικής πολιτικής στο επενδυτικό κενό. Ο λόγος που το βάλαμε σε αυτή την Έκθεση είναι ότι παρατηρούμε στις δύο πολύ μεγάλες οικονομίες της ευρωζώνης Γαλλία και Γερμανία πολύ μεγάλη πολιτική αστάθεια, η οποία επηρεάζει σημαντικά τις επενδύσεις σε αυτές τις χώρες, όπως και την ανάπτυξη, την απασχόληση, την κατανάλωση και άλλα μεγέθη. Αυτές οι συνέπειες ήδη φαίνονται σε αυτές τις οικονομίες και θέλαμε να δούμε αν υπάρχει κάποια συσχέτιση μεταξύ αβεβαιότητας, οικονομικής πολιτικής και επενδυτικού κενού.

Η βιβλιογραφία δείχνει ότι υπάρχει μία αρνητική σχέση, δηλαδή όσο μειώνεται η αβεβαιότητα, η οποία μπορεί να προέρχεται από πολιτική αστάθεια και από άλλους παράγοντες και πολιτικούς παράγοντες, συνήθως η χώρα δέχεται περισσότερες επενδύσεις, γίνεται πόλος έλξης επενδύσεων, επομένως μειώνεται το επενδυτικό κενό. Οπότε αυτοί οι δείκτες που βλέπετε εδώ είναι δείκτες αβεβαιότητας οικονομικής πολιτικής, είναι για πέντε χώρες, βλέπετε τις δύο πάνω - πάνω γραμμές είναι η Γαλλία και η Γερμανία και οι τρεις κάτω γραμμές, οι οποίες είναι πολύ πιο χαμηλά από Γαλλία και Γερμανία είναι η Ελλάδα, η Ισπανία και η Ιταλία, δηλαδή αυτές οι τρεις χώρες, οι χώρες του Νότου για να το πούμε αλλιώς, έχουν πολύ καλύτερους δείκτες σε σχέση με αυτές τις δύο πολύ μεγάλες οικονομίες της ευρωζώνης, οι οποίες φυσικά επηρεάζουν και την ελληνική οικονομία. Οπότε τι κάναμε; Για την Ελλάδα υπάρχει αυτός ο δείκτης, έχει κατασκευαστεί και δημοσιευθεί σε ένα επιστημονικό περιοδικό από δύο ομάδες συγγραφέων, οπότε πήραμε αυτά τα δεδομένα και τα βάλαμε σε ένα διάγραμμα. Αυτό το διάγραμμα δείχνει όλα τα σημεία από το 2000 έως το 2023 του επενδυτικού κενού, αυτού που εξηγήσαμε πριν από λίγο και αυτού του δείκτη της αβεβαιότητας οικονομικής πολιτικής και εδώ βλέπουμε μία θετική σχέση, δηλαδή όσο αυξάνει η αβεβαιότητα αυξάνει το επενδυτικό κενό και ο μηχανισμός είναι αυτός που μόλις σας είπα ότι όταν υπάρχει υψηλή αβεβαιότητα οι επενδύσεις, οι νέοι επενδυτές συνήθως δεν δαπανούν, δεν προχωρούν σε έναρξη επενδύσεων μέχρι να ξεκαθαρίσει ο ορίζοντας και η οικονομική πολιτική.

Επομένως, είναι κάτι το οποίο δεν είναι τόσο εύκολα μετρήσιμο να το επικοινωνήσουμε προς το ευρύ κοινό, αλλά θεωρούμε πολύ σημαντικό να παραμείνει αυτή η σταθερότητα της οικονομικής πολιτικής ανεξάρτητα των ξεχωριστών επιλογών που μπορούν να γίνουν. Είναι καλύτερο να έχεις σταθερή οικονομική πολιτική, παρά μία οικονομική πολιτική, η οποία να μεταβάλλεται συνεχώς, γιατί δημιουργεί αυτά τα προβλήματα, αυτά τα θέματα στις επενδύσεις και σε άλλα μεγέθη. Επομένως, κλείνοντας σιγά σιγά έχουμε βάλει στην Έκθεση μετά τις εξελίξεις στην ελληνική οικονομία κάποια κουτάκια σχετικά με θετικές προοπτικές και κινδύνους. Στις θετικές προοπτικές, αναφέρω επιγραμματικά, μόνο δύο, τη νέα αναβάθμιση εντός της επενδυτικής βαθμίδας που έγινε πρόσφατα από τον Oίκο αξιολόγησης Scope Ratings και πιθανόν να επιταχύνει και την αναβάθμιση από άλλους επενδυτικούς Οίκους αξιολόγησης όσο η οικονομία αναπτύσσεται δυναμικά και οι δημοσιονομικές αποδόσεις είναι καλές.

**Ο δεύτερος πυλώνας, θα πρέπει να στοχεύσουμε στην προσέλκυση άμεσων ξένων επενδύσεων και όχι τόσο επειδή είναι επιπλέον χρήματα που θα εισρεύσουν στην οικονομία και θα κινηθεί η αγορά κλπ.. Αλλά επειδή συνήθως αυτές οι επενδύσεις φέρνουν μαζί τους σημαντική τεχνογνωσία η οποία δεν υπάρχει σε βάθος στην ελληνική αγορά.**

**Επίσης, αν θυμάστε κάναμε μία ειδική αναφορά πριν από δύο Εκθέσεις στον τομέα της μεταποίησης ο οποίος πηγαίνει εξαιρετικά καλά γιατί στην ουσία από την κρίση και μετά αυτές οι επιχειρήσεις από μόνες τους κατάφεραν να αυξήσουν τον εξαγωγικό της προσανατολισμό και τώρα είμαστε σε μία πάρα πολύ καλή θέση όπου στις εξαγωγές αγαθών πάνω από τα δύο τρίτα των εξαγωγών αγαθών προέρχονται από τον τομέα της μεταποίησης.**

**Εδώ, πάλι πρέπει να στοχεύσουμε πάρα πολύ ώστε να ενισχύσουμε επενδύσεις σε αυτόν τον τομέα, ούτως ώστε να αποκτήσει και έναν** **σημαντικό τρίτο πόλο ανάπτυξης στην ελληνική οικονομία.**

**Τέλος, θέλουμε να δούμε να εισρέουν στην αγορά εργασίας περισσότερες γυναίκες περισσότεροι νέοι. Το ποσοστό απασχόλησης στην ελληνική οικονομία, το συνολικό, είναι ακόμα χαμηλό σε σχέση με το μέσο όρο της ευρωζώνης. Είναι κυρίως, επειδή δεν συμμετέχουν δυναμικά γυναίκες στην αγορά εργασίας και νέοι επομένως, πρέπει να αναζητήσουμε τα κατάλληλα κίνητρα κυρίως για τις γυναίκες, οι οποίες έχουν και υψηλότατα προσόντα. Μάλιστα το αναφέρει και η Έκθεση του ΟΟΣΑ αυτό για τις γυναίκες ούτως ώστε να μπουν στην αγορά εργασίας.**

**Αυτοί οι τέσσερις πυλώνες θεωρούμε ότι θα επιταχυνθούν εφόσον ικανοποιούνται αυτές οι δύο συνθήκες και τις ονομάζω επιταχυντές προς αυτή την πορεία δυναμικότερης ανάπτυξης. Η προσήλωση σε ταχεία υλοποίηση μεταρρυθμίσεων σε μικροεπίπεδο πλέον δηλαδή, θεωρούμε ότι σε μακρο-επίπεδο και δημοσιονομικά και μακροοικονομικά η ελληνική οικονομία έχει πετύχει αρκετά πράγματα έχει σταθεροποιηθεί πετυχαίνει έναν ικανοποιητικό ρυθμό ανάπτυξης. Για να δούμε ακόμα πιο υψηλούς ρυθμούς ανάπτυξης θα πρέπει να προχωρήσουμε τάχιστα στο μικρό επίπεδο. Και εδώ μιλάμε για ανταγωνισμό σε διάφορες αγορές, μιλάμε για την απονομή δικαιοσύνης και ψηφιοποίηση όχι μόνο στο δημόσιο τομέα αλλά και στον ιδιωτικό τομέα όπου κι εκεί είναι πολύ χαμηλοί οι ρυθμοί ψηφιοποίησης στον ιδιωτικό τομέα και αυτό στοιχίζει στις επιχειρήσεις για να μπορέσουν να αναπτυχθούν.**

**Περαιτέρω, απλοποίηση του πλαισίου όπου μπορούν να μπουν νέες επιχειρήσεις στην αγορά δηλαδή, περαιτέρω απλοποίηση των διαδικασιών συντομότεροι χρόνοι όπου έχει γίνει μεν βελτίωση αλλά ακόμα χάνουμε σε κάποιους δείκτες και πραγματική αξιολόγηση στον δημόσιο τομέα. Εδώ θα βάλω και την κινητικότητα των δημοσίων υπαλλήλων. Δηλαδή, σίγουρα υπάρχουν αρκετές υπηρεσίες στις οποίες υπάρχει υποστελέχωση, υπάρχει έλλειψη υψηλής εξειδίκευσης δημοσίων υπαλλήλων που θα ήταν πολύ χρήσιμη.**

**Τέλος, κάτι το οποίο θεωρούμε ότι είναι πάρα πολύ σημαντικό, θα πρέπει να επικεντρωθούμε στο πώς θα κάνουμε πιο αποτελεσματικό, πιο παραγωγικό το δημόσιο τομέα. Θα πρέπει ο δημόσιος τομέας, να μην λειτουργεί ανταγωνιστικά προς τον ιδιωτικό τομέα αλλά συμπληρωματικά δηλαδή, να τον σπρώχνει να τον βοηθάει. Και πάλι να πω ότι έχουν γίνει βήματα, η ψηφιοποίηση είναι σε αρκετά καλό βαθμό αλλά ακόμα χρειάζονται περαιτέρω αλλαγές.**

Εφόσον δούμε ενίσχυση των επενδύσεων σε συνδυασμό με αυτή τη σταθερότητα που λέγαμε και κάποια μικρή βελτίωση των χρηματοπιστωτικών συνθηκών και διεθνώς και εγχώρια, αυτό είναι ικανό να ενισχύσει ακόμα περαιτέρω τον ρυθμό αύξησης της ελληνικής οικονομίας.

Επίσης, θα ήθελα να επισημάνω δυο ζητήματα, ότι θεωρούμε πολύ σημαντικός ως Γραφείο τις επιδόσεις που προκύπτουν μέσα από τα μέτρα φορολογικής συμμόρφωσης, τα οποία έχουν δημιουργήσει μια νέα κουλτούρα. Φαίνεται ότι παγιώνονται αυξημένα έσοδα και δεν είναι κάτι το οποίο μπορεί να αντιστραφεί πλέον και είναι κάτι πολύ σημαντικό διότι φέρνει έσοδα τα οποία δεν τα είχαμε πριν, διευρύνουν τη φορολογική βάση και όλα αυτά λειτουργούν ενισχυτικά στον ρυθμό της ανάπτυξης της ελληνικής οικονομίας.

Όσον αφορά τα επιτόκια, όπως ξέρετε η Ευρωπαϊκή Κεντρική Τράπεζα προχώρησε πρόσφατα σε μία μείωση κατά 25 ποσοστιαίες μονάδες, εφόσον αυτό συνεχισθεί θα έχει θετική επίδραση στις επενδύσεις και στην ιδιωτική κατανάλωση.

Όσον αφορά κάποιους κινδύνους, είναι οι γνωστές γεωπολιτικές εντάσεις, από εβδομάδα οι εξελίξεις που θα δούμε στο μέτωπο της ρητορικής επιβολής δασμών που έχει ανακοινώσει ο νέος Πρόεδρος Trump. Αυτό πιθανόν να δημιουργήσει έναν έντονο κατακερματισμό του διεθνούς εμπορίου, το οποίο δεν είναι καλό ούτε για την Ευρώπη ούτε για την ελληνική οικονομία φυσικά, όπως και οι πολιτικές εξελίξεις στη Γερμανία και Γαλλία εξακολουθούν να είναι ανησυχητικές. Όλα αυτά ενδέχεται να επιβραδύνουν και την ανάπτυξη της ευρωζώνης και να έχουν συνέπειες για την ανάπτυξη της ελληνικής οικονομίας, κυρίως λόγω της ζήτησης των ελληνικών εξαγωγών στις χώρες αυτές.

Τέλος, κλείνοντας, θα ήθελα επιγραμματικά να αναφέρουμε κατά τη γνώμη μας τους τέσσερις βασικούς πυλώνες, στους οποίους πρέπει να επικεντρωθούμε, ώστε να δημιουργήσουμε τις συνθήκες για σταθερή και διατηρήσιμη ανάπτυξη και μετά το 2026 και το 2027, όπου και οι πόροι του Ταμείου θα τελειώσουν και θα εξακολουθούμε να θέλουμε ταχύτερη μεταστροφή αυτό που λέμε παραγωγικού μοντέλου της ελληνικής οικονομίας.

Επομένως, οι τέσσερις κεντρικοί πυλώνες, κατά τη γνώμη μας, είναι οι εξής: Η αύξηση των εσωτερικών πόρων χρηματοδότησης και μέσω του τραπεζικού τομέα και μέσω του Προγράμματος Δημοσίων Επενδύσεων, ώστε να υπάρξει μία σημαντική μείωση του κόστους χρηματοδότησης, κυρίως για τις μικρομεσαίες επιχειρήσεις. Και εδώ να πούμε, όπως έχουμε γράψει και στη γνώμη για το μεσοπρόθεσμο και στη γνώμη για τον Προϋπολογισμό του 2025, ότι καλό θα είναι ό,τι έσοδα, ό,τι δημοσιονομικός χώρος μπορεί να δημιουργείται αφενός να πηγαίνει σε επενδύσεις υψηλής προστιθέμενης αξίας, να ενισχυθεί ακόμα περαιτέρω, αν γίνεται, το Πρόγραμμα Δημοσίων Επενδύσεων, αλλά και να δούμε και ελάφρυνση του φορολογικού βάρους της εξαρτημένης εργασίας, το οποίο είναι από τα υψηλότερα στην ευρωζώνη.

**Έχουμε ξεκινήσει ένα έργο με την συνεργασία με το Εθνικό Κέντρο Τεκμηρίωσης, όπου θα αρχίσουμε να παρακολουθούμε συστηματικά με ψηφιακό τρόπο και με τρόπο ο οποίος είναι πολύ χρήσιμος και για το ευρύτερο κοινό αλλά και για σας, έχουμε ξεκινήσει ψηφιοποίηση των προϋπολογισμών επιδόσεων. Να θυμίσω, προϋπολογισμοί επιδόσεων οι οποίοι μπήκαν στον Προϋπολογισμό από το 2022 καταγράφουν την αποτελεσματικότητα των δημοσίων δαπανών όχι πόσα λεφτά ξοδεύτηκαν αλλά τι αποτύπωμα έχουν με βάση συγκεκριμένους μετρήσιμους δείκτες.**

**Οπότε, σταδιακά θα αρχίσουμε να παρουσιάζουμε και κάποια δεδομένα, για να έχετε μια καλύτερη εικόνα και να μπορούμε να τεκμηριώνουμε ότι τα λεφτά πήγαν εκεί, και τι αποτέλεσμα είχαν. Θεωρούμε ότι είναι πολύ σημαντικό, είναι μια πολύ σοβαρή μεταρρύθμιση και πλέον σε ένα περιβάλλον, όπου οι πόροι είναι περιορισμένοι, θα πρέπει να είμαστε επικεντρωμένοι στο να χρησιμοποιούνται αποτελεσματικά προς όφελος των πολιτών.**

**Ευχαριστώ για την προσοχή σας.**

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής): Και εγώ σας ευχαριστώ κ Τσουκαλά.**

**Τον λόγο έχει ο κ. Μαρκόπουλος.**

**ΔΗΜΗΤΡΙΟΣ ΜΑΡΚΟΠΟΥΛΟΣ: Σας ευχαριστώ κύριε Πρόεδρε, δεν θέλω να μακρηγορήσω. Θέλω απλά να σταθώ σε τρία τέσσερα σημεία, τα οποία νομίζω ότι έχουν ένα ειδικό ενδιαφέρον από αυτά που ακούστηκαν και να βάλω και κάποιους προβληματισμούς -ερωτήσεις για να μας διαφωτίσετε. Κατ’ αρχάς, είναι πάρα πολύ σημαντική η μείωση της ανεργίας. Παρακολουθούμε ότι η ετήσια μείωση της ανεργίας έτσι όπως αποτυπώνεται πλέον και στα δικά σας δεδομένα αγγίζει κοντά το 2%, είναι 1,8% . Θα ήθελα, σαν ερώτηση λοιπόν, να μου προσδιορίσετε κυρίως για ποιο λόγο συνέβη, γιατί πρόκειται για μια πάρα πολύ μεγάλης έκτασης μείωση ανεργίας σε ένα μετρήσιμο έτος. Έχει να κάνει με τις επενδύσεις, έχει να κάνει με την ωρίμανση κάποιων πολιτικών, έχει να κάνει με τη βελτίωση του δημοσιονομικού κλίματος, θα ήθελα λίγο έναν προσδιορισμό.**

**Δεύτερον, είναι πάρα πολύ σημαντική η σύγκλιση στο μερίδιο επενδύσεων ως προς το ποσοστό του ΑΕΠ. Καταγράφω τα δικά σας μεγέθη ότι από 10,7% κενό επενδύσεων το 2019 έχουμε φτάσει να μιλάμε για ένα ποσοστό της τάξης του 3% το 2025 και με φθίνουσα πορεία. Να το προσδιορίσουμε αυτό, πώς προκύπτει, επιγραμματικά για να έχουμε την ατζέντα. Θέλω να βάλω τέσσερις πυλώνες στους οποίους νομίζω ότι από δω και πέρα θα πρέπει να τους κοιτάζουμε και στο δημοσιονομικό πεδίο και την επίδρασή του, αλλά και γενικότερα στο σκέλος της οικονομικής μας στρατηγικής ως χώρα.**

**Το ένα είναι η επίδραση της τεχνητής νοημοσύνης. Παρακολουθούμε ότι θα υπάρξει μια Σύνοδος Κορυφής υπό τον πρόεδρο Μακρόν της Γαλλίας, για το φαινόμενο της τεχνητής νοημοσύνης. Έχει ξεκινήσει μια επίδραση με τα πρώτα δεδομένα, τα οποία μπορεί εσείς ενδεχομένως να έχετε υπόψη σας στην ελληνική αγορά εργασίας; Υπάρχει μια διαδικασία θωράκισης της ελληνικής επιχειρηματικότητας, αλλά και του ελληνικού δημοσίου γύρω από αυτά τα ζητήματα;**

**Τρίτον, θεωρώ χρήσιμο σταδιακά να αρχίσουμε να συζητάμε για την επίδραση της μετανάστευσης στην ελληνική οικονομία. Προκύπτουν κάποια σημαντικά data, τα οποία προφανώς δεν έχουν να κάνουν μόνο με την τρέχουσα συγκυρία. Έρχονται από τα προηγούμενα χρόνια, όμως υπάρχει ένα δίπολο κατά τη γνώμη μου δηλαδή, η επίδραση της μετανάστευσης στο κομμάτι το εργασιακό και η επίδραση της μετανάστευσης στο κομμάτι της κατανάλωσης. Εδώ λοιπόν, θα ήθελα γιατί κατανοώ ότι υπάρχει μια εποπτεία των μεγεθών σε ένα αρχικό επίπεδο, αν έχουμε κάτι παραπάνω να πούμε γι’ αυτό και κατά πόσο θεωρείτε ότι στο μέλλον αυτές οι υποθέσεις θα αρχίσουν να παίζουν ρόλο.**

**Με εντυπωσίασε το εύρημα για τη χαμηλή ψηφιοποίηση, στον ιδιωτικό τομέα γιατί συνηθίζουμε να λέμε ότι το δημόσιο υστερεί- εδώ το γεγονός ότι βλέπουμε ότι είναι ανάγκη ψηφιοποίησης του ιδιωτικού τομέα -έναντι του δημοσίου. Θεωρώ ότι αποτελεί μια κατάκτηση των ημερών μας το γεγονός ότι το κράτος δίνει ένα θετικό παράδειγμα ψηφιοποίησης και καλό θα είναι να ακολουθήσει και ο ιδιωτικός τομέας. Όμως μου προκαλεί εντύπωση για ποιο λόγο οι ιδιωτικές επιχειρήσεις, εγώ το λέω και με την ιδιότητα του δημοσιογράφου πάνω από 25 χρόνια στο χώρο των οικονομικών. Για ποιο λόγο οι ελληνικές επιχειρήσεις, οι πολυεθνικές επιχειρήσεις στην Ελλάδα έχουν μείνει πίσω σε κάτι το οποίο αποτελεί κεκτημένο πανευρωπαϊκό για την ιδιωτική αγορά.**

Θέλω να βάλω δύο τελευταίους προβληματισμούς, όσο πιο συνοπτικά μπορώ. Γερμανία, Γαλλία εξελίσσονται σε δύο προβλήματα, τα οποία δεν αφορούν προφανώς μόνο τους πολίτες των συγκεκριμένων χωρών αφορούν πλέον και εμάς, ως ευρωπαίους πολίτες.

Δεδομένης, λοιπόν, της εξαγωγικής, όπως πολύ σωστά είπατε, επίδρασης αυτών των δύο κρατών στη χώρα μας, θα πω και κάτι το οποίο πρέπει να το τονίσουμε, δεδομένης και της επενδυτικής παρουσίας των δύο χωρών των συγκεκριμένων στη χώρα μας, αν δεν κάνω λάθος, οι γερμανικές επενδύσεις ξεπερνούν τα 10 δισεκατομμύρια, μπορεί να είναι και λίγα, είναι ο πρώτος επενδυτής στην Ελλάδα, οι γαλλικές επενδύσεις είναι οι δεύτερες ή τρίτες, διορθώστε με, εσείς θα τα ξέρετε καλύτερα, θα προκύψουν πιστεύετε κάποιοι προβληματισμοί που πρέπει να τους λύσουμε κυβερνητικά;

Θα ήθελα να μας δείξετε λίγο, να μας δώσετε λίγο τα δικά σας data, γύρω από το ποια είναι η πρόβλεψη, τουλάχιστον σε ένα αρχικό επίπεδο, ή, ενδεχομένως, η κρίση σε αυτές τις δύο μεγάλες οικονομίες ενδέχεται σε μια πιο σταθεροποιημένη οικονομία, με πολύ καλή πλέον διεθνή μαρτυρία, με επιβραβεύσεις διαρκώς από τους διεθνείς οίκους αξιολογήσεων, να δώσει ένα πλεονέκτημα και να προσελκύσουμε επενδύσεις;

Γιατί, ξέρετε, καμιά φορά, οι κρίσεις είναι για κάποιους άλλους ευκαιρίες. Εμείς την κρίση μας τη ζήσαμε, έχουμε και τα απόνερα της, μη γελιόμαστε, στην προηγούμενη δεκαετία.

Μήπως, λοιπόν, υπάρχουν οι προοπτικές για την ελληνική οικονομία;

Τέλος, πολύ σωστά επισημάνατε ότι τα νέα έσοδα, να το βάλω σε ένα τίτλο, τα οποία προκύπτουν για την ελληνική οικονομία από τη διεύρυνση της φορολογικής βάσης και από μία χρηστή, θα έλεγα και εμπνευσμένη οικονομική πολιτική στο θέμα των φόρων. Παρά ταύτα, προβλήματα στους πολίτες υπάρχουν. Τα αιτήματα για μια πιο επεκτατική δημοσιονομική πολιτική, βλέπουμε να είναι κοινωνικά. Παντού ζητάνε προσλήψεις σε τομείς που πάσχουμε και λόγω των προηγούμενων καταστάσεων των μνημονίων, στην υγεία, στην ασφάλεια, στην παιδεία. Υπάρχουν πεδία στα οποία ζητείται μια επεκτατική δημοσιονομική πολιτική.

Θεωρείτε, λοιπόν, ότι η αβεβαιότητα με τη Γαλλία και τη Γερμανία θα οδηγήσει σε ένα μονοπάτι, να το πούμε, περιορισμού ή τα διευρυμένα φορολογικά έσοδα μπορούν να αποτελέσουν μία λύση δημοσιονομική, για να μπορέσουμε να ανακουφίσουμε κάποιες περιπτώσεις κοινωνικών ομάδων που έχουν αιτήματα αυτά.

Σας ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Κι εμείς ευχαριστούμε.

Ο κ. Κουκουλόπουλος, έχει τον λόγο.

**ΠΑΡΑΣΚΕΥΑΣ (ΠΑΡΙΣ) ΚΟΥΚΟΥΛΟΠΟΥΛΟΣ:** Ευχαριστώ, κύριε Πρόεδρε.

Καλή χρονιά, να πούμε και πιο επίσημα. Θέλω να ευχαριστήσω για μία ακόμη φορά, από την πλευρά μας, δια του κ. Τσουκαλά και του κ. Κανά, το Γραφείο Προϋπολογισμού του Κράτους στη Βουλή, γιατί, για μια ακόμη φορά, με την δουλειά του, όπως έχουμε τονίσει και ουκ ολίγες φορές, μας βοηθάει πάρα πολύ στο έργο μας. Είναι πολύ σημαντικό να λειτουργούν οι θεσμοί, να κάνουν αυτά που πρέπει να κάνουνε.

Είναι μια εξαιρετική Έκθεση, γιατί, ουσιαστικά, δεν τη βλέπουμε σαν μια εισηγητική έκθεση του Προϋπολογισμού, δεν είναι αυτό, την Εισηγητική Έκθεση του Προϋπολογισμού για το 2025 την έκανε το Υπουργείο Οικονομικών και ακριβώς πριν ένα μήνα συζητήσαμε εκτενέστατα, είπαμε τις απόψεις μας. Το Γραφείο του Προϋπολογισμού του Κράτους στη Βουλή φωτίζει συγκεκριμένες πλευρές, ενδιαφέρουσες πάντα και πάντα καινοτομεί.

Μάλιστα, με ένα δύο κομμάτια σε αυτή την Έκθεση, που εμείς μελετήσαμε από τη μεριά μας αναλυτικά, εστιάζει πάρα πολύ στη σχέση αβεβαιότητας και επενδυτικού κενού. Δεν είναι μία άσκηση θεωρητική για σπουδαστές οικονομικών σχολών, γιατί το επενδυτικό κενό είναι ένα από τα ζητήματα της χώρας, τα μεγάλα ζητήματα που καλείται να λύσει. Το κουβαλάμε στην πλάτη μας από το ξέσπασμα της κρίσης και μετά, έχει μειωθεί αλλά παραμένει, όπως λέει και η Έκθεση, μεγάλο και πρέπει να μας απασχολήσει ιδιαίτερα.

Τώρα, από εκεί και πέρα, προφανώς δεν συμφωνούμε. Διαβάσαμε με πολύ ενδιαφέρον τη συσχέτιση αβεβαιότητας και επενδυτικού κενού. Το γνωρίζει ο κύριος Τσουκαλάς. Ήταν παρών νομίζω και στη συζήτηση του Μεσοπρόθεσμου. Για την τεράστια αξία που έχει το άυλο αγαθό της σταθερότητας, και πολιτικής και δημοσιονομικής, έχουμε τοποθετηθεί με επάρκεια και σαφήνεια, ονομάζοντας και αντιπάλους μας όσους την υπονομεύουν, από τη μεριά μας ως ΠΑΣΟΚ.

Αυτό βέβαια έρχεται μαζί με το άλλο σκέλος της θέσης μας που λέει ότι αυτή η σταθερότητα έχει σημασία να ενισχύεται με το περιεχόμενό της, να προωθεί δηλαδή πολιτικές που να ενισχύουν την κοινωνική συνοχή και την προοπτική της χώρας. Γιατί, θυμίζω κύριε Πρόεδρε, μιας και λειτουργήσαμε μαζί και στην Επιτροπή Οικονομικών και είχα και την ευθύνη του Γενικού Εισηγητή, η βασική μας παρατήρηση στον Προϋπολογισμό είναι ότι ουσιαστικά όλα τα φωτίζει ένα νέο φωτισμό, ένα νέο χρώμα, το Μεσοπρόθεσμο, το νέο Μεσοπρόθεσμο και οι κανόνες του. Δεν υπάρχουν πια τα περιθώρια που υπήρχαν μέχρι πριν ένα χρόνο για άσκηση. Δεν είμαστε σε δημοσιονομική χαλάρωση. Ξαναπήγαμε σε άλλο καθεστώς που έχει όριο δαπανών, συγκεκριμένο, οριοθετημένο, που λίγο μπορείς να το πας προς τα πάνω υπό προϋποθέσεις. Και εάν δεν προσέξουμε, μπορεί να εγκλωβιστούμε σε μια διαρκή λιτότητα, με βάση την κατάσταση που είναι η ελληνική οικονομία και η κοινωνία, και από την άλλη το ίδιο το Μεσοπρόθεσμο με τους ρυθμούς ανάπτυξης που προβλέπει από το ορόσημο όπου τελειώνει το Ταμείο Ανάκαμψης και μετά, μας προβληματίζουν νομίζω όλους εξίσου. Γι’ αυτό και ως κατακλείδα της τοποθέτησής μας, της οποίας είχα το βάρος εγώ ως Γενικός Εισηγητής, είχαμε πει ότι ο Προϋπολογισμός του 2025 κατ’ ουσίαν μας δείχνει τον δρόμο των μεγάλων αλλαγών που έχει ανάγκη η χώρα. Και νομίζω ότι εδώ η Έκθεση, και αυτή η Έκθεση του Γραφείου Προϋπολογισμού, μας βοηθάει πάρα πολύ. Δηλαδή, να ρίξουμε μια ματιά στον Προϋπολογισμό Επιδόσεων.

Θα συνειδητοποιήσουμε, το ξέρω κύριε Τσουκαλά, δεν το έμαθα τώρα αλλά πραγματικά έχει μεγάλη σημασία να συνειδητοποιούμε πόσο μεγάλο είναι το δημογραφικό. Γιατί αν δει κανείς το τρομακτικό ποσοστό που αφορά την κοινωνική προστασία, δεν είναι γιατί είμαστε πιο φιλέσπλαχνοι από άλλα κράτη στις πολιτικές μας, είναι γιατί γηράσκουμε ως ηλικιακή πυραμίδα, πιάνει κι ολοένα μεγαλύτερο μέρος το ποσοστό συντάξεων και όλα τα υπόλοιπα. Δεν το καταλογίζω ως ευθύνη σε κανέναν. Πρέπει να κινητοποιηθούμε και αν δεν ξεκινήσει αυτή η συνειδητοποίηση και η προσπάθεια ανόρθωσης, ανάδειξης από τη Βουλή, από που θα ξεκινήσει.

Το δεύτερο είναι η επιμονή, η ευχάριστη και χρήσιμη επιμονή του Γραφείου να έχει την ανάλυση των ληξιπρόθεσμων. Μιλάμε για οφειλές όλων των πολιτών προς το δημόσιο. Για μας, κύριε Πρόεδρε, αυτό σημαίνει ότι η Κυβέρνηση κι ο Υπουργός Οικονομικών θα πρέπει να δώσουν βάση στη σοβαρή πρόταση που κάνουμε με σταθερότητα για το ιδιωτικό χρέος συνολικά, μεγάλο μέρος του οποίου είναι τα ληξιπρόθεσμα φυσικά προς τον ΕΦΚΑ και την ΑΑΔΕ. Και ιδιαίτερα θέλω να τονίσω κάτι που μας αφορά όλους, γιατί συμμετέχουμε σχεδόν άπαντες στην Επιτροπή Οικονομικών και αφορά αποκλειστικά τα φορολογικά έσοδα. Δηλαδή, πρέπει να εξορθολογιστούν τα πρόστιμα συνολικά. Αν δούμε λίγο και την Έκθεση του Γραφείου θα δούμε ότι τα πρόστιμα, τα οποία δεν απομειώνονται όταν κάνει κανείς, προσχωρήσει σε μία ρύθμιση, συμφωνία με την εφορία, το πρόστιμο δεν μειώνεται δυστυχώς. Παρότι έχουμε καταθέσει συγκεκριμένη τροπολογία, ολοκληρωμένη, ορθή τεχνικά όπως μας αναγνωρίστηκε, αλλά απορρίφθηκε, δεν ξέρουμε γιατί, δύο φορές. Λοιπόν, ερχόμαστε και προσθέτουμε και άλλο κόσμο και άλλο κόσμο και άλλο κόσμο σε αυτή την παγίδα του ιδιωτικού χρέους. Πρέπει να απελευθερώσουμε δυνάμεις γιατί τελικά όλα ένα είναι. Θα πρέπει να απελευθερώσουμε δυνάμεις, να δώσουμε παραπάνω δυνάμεις στην ανάπτυξη ουσιαστικά. Περί αυτού πρόκειται. Να δημιουργήσουμε υγιή έσοδα.

Τονίσαμε και πιστεύουμε πάρα πολύ -και όχι μόνον εμείς, αλλά για εμάς, όμως, μιλάω- την ανάγκη να είναι όσο το δυνατόν πιο υγιή τα έσοδά μας ως Κράτος. Ρίχνει φως η πρόταση. Συμφωνούμε απόλυτα με την πρόταση του κυρίου Τσουκαλά ότι πρέπει να χρησιμοποιούν όλα τα εργαλεία από την τεχνητή νοημοσύνη μέχρι δεν ξέρω ποια άλλα θεσμικά, διότι όλοι καταλαβαίνουμε δεν είναι ναι μεν αλλά. Εμείς, κύριε Πρόεδρε, το ξέρετε όλη την υπόθεση των ηλεκτρονικών συναλλαγών την έχουμε στηρίξει, την ψηφιοποίηση την στηρίξαμε στο σύνολό της χρόνια τώρα ως πολιτικός χώρος. Τη στηρίζουμε, βάλαμε πλάτη σε αυτό. Δεν φτάνει μόνο αυτό δεν είναι μεν αλλά για τη μικρή και μεγάλη φοροδιαφυγή. Σε όλα τα κράτη σήμερα τα σύγχρονα η φοροδιαφυγή είναι τεράστια γιατί οι νέες τεχνολογίες δίνουν τεράστιες δυνατότητες σε εξωχώριες εταιρείες και σε όλο αυτό το σκηνικό που υπάρχει παγκόσμια να αποκρύπτουν μεγάλο μέρος της φορολογητέας ύλης.

Πρέπει να επιταχύνουμε την ενσωμάτωση Οδηγιών και συμφωνιών διακρατικών και να βάλουμε σε χρήση όλα αυτά τα εργαλεία όπως πολύ σωστά λέει το Γραφείο Προϋπολογισμού. Όπως, επίσης, πρέπει να μας προβληματίζει πάρα πολύ ή όχι καλή απορρόφηση του Ταμείου Ανάκαμψης και Ανθεκτικότητας μέχρι τώρα. Καλούμαστε φέτος τρομακτικά ποσά να απορροφήσουμε προκειμένου να μην μπούμε στον κίνδυνο απωλειών. Έγινε σχετική επισήμανση και από το Ελεγκτικό Συνέδριο.

Θα κλείσω με το κεντρικό θέμα που βάζει το Γραφείο Προϋπολογισμού του Κράτους που είναι η αβεβαιότητα με το επενδυτικό κενό. Δεν είναι θέμα να συμφωνείς ή όχι, είναι επιστημονική ανάλυση αυτή που κάνει. Προφανώς και συμφωνούμε με αυτή την προσέγγιση, το τόνισα και στην αρχή, ωστόσο θέλω να σημειώσω το εξής: για το επενδυτικό κενό και επειδή ακριβώς υπάρχει όλος αυτός ο προβληματισμός τι γίνεται με την ανάπτυξη όταν αρχίζει και ξαναπάει στο συν πλην κάτι στο 1% από το 2027 και μετά δημιουργώντας τεράστια ερωτηματικά σε κάθε καλόπιστο που ασχολείται με αυτά τα θέματα. Θα πρέπει να δούμε μία σειρά θέματα -δεν θα μακρηγορήσω- τα οποία έχουν τεράστια σημασία. Δηλαδή, η χώρα είναι καθαρό ότι χρειάζεται μια σοβαρή βιομηχανική πολιτική.

Προχθές η ΓΣΕΕ παρουσίασε την σχετική ενδιάμεση Έκθεση του Ινστιτούτου Εργασίας της ΓΣΕΕ. Έχει κάποια στοιχεία που δεν κινούνται σε άλλη γραμμή από αυτή του Γραφείου, είναι επιστημονικά εργαλεία όλα αυτά που πρέπει να τους δίνουμε ιδιαίτερη σημασία. Αν δει κανείς πως έχουν μειωθεί οι θέσεις εργασίας στον δευτερογενή τομέα, στη μεταποίηση δηλαδή, μεταξύ 2009 προ κρίσης και σήμερα είναι απογοητευτική. Έχουμε πάει από 21,4% σε 16,7%. Στον πρωτογενή τομέα είχαμε μείωση 1% από 11,2% πήγαμε στο 10,2%. Αντίθετα στις υπηρεσίες που πήγαμε το 67,4% στο 73,1%. Χρειαζόμαστε μια σοβαρή βιομηχανική πολιτική νομίζω.

Γιατί το λέμε αυτό;

Γιατί το ξέρουμε όλοι μας ότι η βιομηχανία παράγει καλά αμειβόμενες θέσεις εργασίας. Δεν είναι μόνο να αθροίζουμε νούμερα όπως αναφανδόν στηρίζουμε και τη θέση της τιμαριθμοποίησης της φορολογικής κλίμακας των μισθωτών γιατί υπάρχει μεγάλη επιβάρυνση. Δεν μπορεί δηλαδή να κάνουμε ότι δεν βλέπουμε πώς μια σειρά τομείς του ιδιωτικού τομέα όταν δύνανται να το κάνουν ουσιαστικά δίνουν ως παροχή υπηρεσίας ένα μεγάλο μέρος του μισθού ακριβώς για να μην πέσουν στην παγίδα της υψηλής φορολόγησης. Κάνω μια μικρή ΙΚΕ και φορολογούμαι από τα 20.000 ως παροχή συμβουλών για να μη φτάσω στο 44%. Πέρα από αυτή την παθογένεια που ανέφερα είναι συνολικό το θέμα της επιβάρυνσης της μισθωτής εργασίας.

Όπως, επίσης, πρέπει να μας προβληματίσει βαθιά το γεγονός ότι είμαστε σε πολύ χαμηλές θέσεις σε σχέση με όλη την Ευρωπαϊκή Ένωση στους τομείς της σύγχρονης τεχνολογίας. Είμαστε πάρα πολύ πίσω. Είναι καθαρό που πρέπει να εστιάζει η χώρα και που πρέπει να κινηθεί γιατί είμαστε σε μια φάση όπου -και με αυτό θα κλείσω- πρέπει να μας προβληματίσει αν παράγουμε ή όχι καλές και καλά αμειβόμενες και ποιοτικές θέσεις εργασίας και όχι μόνο να μετράμε το ποσοστό ανεργίας πάρα πολύ, δεδομένου ότι ο ένας και μοναδικός πίνακας τον οποίο εμείς επικαλεστήκαμε, κ. Πρόεδρε, ήσασταν στην Ολομέλεια όταν τον παρουσιάσαμε, -είχα την τιμή να τον παρουσιάσω ως Γενικός Εισηγητής- είναι ένας. Δεν το λέμε ούτε μίζερα ούτε κακόβουλα.

Μακάρι φέτος να παρουσιάσει άλλα στατιστικά η Eurostat. Μακάρι, το ευχόμαστε και δεν θέλουμε να παραμείνουν εκεί. Δηλαδή, λέει η Eurostat ότι σε αγοραστική δύναμη, σε μονάδες αγοραστικής δύναμης, είμαστε στην προτελευταία θέση στην Ευρώπη που είναι ο διεθνώς πλέον αποδεκτός δείκτης από όλους τους οικονομολόγους και τον μνημονεύει και η Έκθεση της ΓΣΕΕ. Τι σημαίνει;

Δεν είναι εκεί το εισόδημα -το μέσο εισόδημα- είναι σε πιο υψηλή θέση συγκριτικά με τις άλλες ευρωπαϊκές χώρες, παρ’ όλα αυτά πέφτουμε στην προτελευταία θέση πριν τη Βουλγαρία, επειδή υπάρχει τεράστιο θέμα με το κόστος ζωής. Αν δούμε εδώ τα στοιχεία για το στεγαστικό πρόβλημα. Η ‘Έκθεση της Γ.Σ.Ε.Ε. στην οποία αναφέρθηκα πραγματικά είναι και δεν θέλω να τρομάζει, είναι να προβληματίζεται κανείς. Θα σας πω μόνον ένα στοιχείο και με αυτό ολοκληρώνω, κύριε Πρόεδρε.

Υπάρχει ένας δείκτης ο οποίος λέγεται υπερβολική επιβάρυνση. Προσέξτε, όπου η υπερβολική επιβάρυνση από το κόστος στέγασης έχει το κατώτερο εισοδηματικά πεμπτημόριο το ένα πέμπτο δηλαδή, του πληθυσμού έχει μια επιβάρυνση 85,3 έναντι 29,9 στην Ευρωπαϊκή Ένωση και το υψηλότερο πεμπτημόριο έχει σε εμάς 1,2 σε σύγκριση με το 0,7 του μέσου όρου της Ευρωπαϊκής Ένωσης, δηλαδή είναι σχεδόν διπλάσιο από τον μέσο όρο. Ακόμα και στο ανώτερο πεμπτημόριο δηλαδή, αυτή η ιστορία του στεγαστικού πρέπει να βρεθεί τρόπος να ελεγχθεί. Δεν υπάρχει καμία συμβολή στην ανάπτυξη για να πεις πως θα το πειράζουν ή πως θα το θίξουν πρέπει να ληφθούν σοβαρά μέτρα. Είναι γνωστή η εμμονή του ΠΑΣΟΚ και του Προέδρου μας επάνω σε αυτό το πράγμα.

Με αυτά για μια ακόμη φορά προσωπικά θέλω να ευχαριστήσω διά του κ. Τσουκαλά, το Γραφείο του Προϋπολογισμού του Κράτους στην Βουλή και να ζητήσω προκαταβολικά συγνώμη επειδή έχουμε αυτήν την ώρα Κοινοβουλευτική ομάδα για την Προεδρία.

Σας ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Σας ευχαριστούμε πολύ, κύριε Κουκουλόπουλε.

Τον λόγο έχει ο κύριος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Σας ευχαριστώ πολύ, κύριε Πρόεδρε.

Κατ’ αρχήν διαπιστώνουμε ότι οι Εκθέσεις σας βελτιώνονται κάθε φορά, οπότε είναι κάτι που μας βοηθάει σε σημαντικό βαθμό.

Θα ξεκινήσουμε τώρα από το ότι στην ουσία αναφέρεται στην Έκθεσή σας στοιχεία, χωρίς να επισημαίνεται τα προβλήματα. Για παράδειγμα, ότι το μεγαλύτερό μας πρόβλημα το εμπορικό μας έλλειμμα, έχει αυξηθεί ξανά, σε επίπεδα υψηλότερα του 2000, αφού διαμορφώθηκε στο 11μηνο του 2024 για να μην παραμείνουμε στα στοιχεία του εννιαμήνου, αφού υπάρχουν νεότερα, στα 31,5 δισεκατομμύρια. Επομένως, σε ετήσια βάση, θα είναι της τάξης των 34άρων δισεκατομμυρίων, όταν το 2009 που οδηγηθήκαμε από το ΠΑΣΟΚ στο Δ.Ν.Τ., ήταν στα 29,9 δις

Πώς επιλύθηκε αυτό το πρόβλημα;

Πρώτον, με την ονομαστική μείωση μισθών και συντάξεων, έτσι ώστε να μειωθεί η αγοραστική δύναμη των πολιτών, με στόχο να αγοράζουν λιγότερα αγαθά που προέρχονται κυρίως από το εξωτερικό, αφού η δική μας παραγωγή ήταν πολύ χαμηλή, κάτι που παραμένει. Και δεύτερον, με τον περιορισμό των επενδύσεων, αφού για τη διεξαγωγή τους, απαιτούνταν εισαγωγές από το εξωτερικό.

Ποιες ήταν οι παρενέργειες;

Η κατακόρυφη πτώση της κατανάλωσης, οπότε το Α.Ε.Π. και των δημοσίων εσόδων, όπου το Α.Ε.Π. ως το 2009 ήταν στα 237,5 δισεκατομμύρια, ενώ το 2023 σε πραγματικές τιμές γιατί αυτό πρέπει να μας ενδιαφέρει, στα 196,98 δις. Επίσης, βέβαια, η κατάρρευση των επενδύσεων, οπότε της εγχώριας παραγωγής, της παραγωγικότητας της εργασίας και της ανταγωνιστικότητας της οικονομίας μας. Με κριτήριο, λοιπόν, το εμπορικό μας έλλειμμα, έχουμε ξανά το ίδιο πρόβλημα, οπότε στην ουσία δεν μπορούν να αυξηθούν οι μισθοί και οι συντάξεις βιώσιμα, ούτε οι επενδύσεις.

Βέβαια οι μισθοί και οι συντάξεις μειώνονται ήδη με τη βοήθεια του πληθωρισμού, με την Ελλάδα να έχει καταλήξει στην τελευταία θέση της Ευρωπαϊκής Ένωσης σε όρους αγοραστικής αξίας. Εντούτοις οι μειώσεις αυτές με κριτήριο το εμπορικό μας έλλειμμα δεν είναι αρκετές, ενώ εάν αυξηθούν και οι τιμές των καυσίμων λόγω Ουκρανίας, που θα αυξηθούν, η οικονομική μας κατάσταση θα γίνει πραγματικά εκρηκτική. Οι συνέπειες βέβαια του εμπορικού ελλείμματος στο ΑΕΠ είναι τεράστιες, οπότε πρέπει να μας ενδιαφέρει η μείωση του περισσότερο από καθετί άλλο, κατά τη δική μας άποψη φυσικά.

Όσον αφορά τώρα το ισοζύγιο τρεχουσών συναλλαγών μας, τότε είχε διαμορφωθεί στα 24,7 δις ή στο 10,4% του ΑΕΠ, ενώ το 24 προβλέπεται στα 14 δις ή στο 6% περίπου του πληθωριστικού όμως ΑΕΠ των 237 δισ.. Άρα, δεν έχει καμία σύγκριση με τότε. Η χαμηλότερη αυτή αύξηση του ελλείμματος του ισοζυγίου τρεχουσών συναλλαγών μας οφείλεται στην άνοδο των τουριστικών μας εσόδων, όπου όμως ο τουρισμός έχει πολύ χαμηλή παραγωγικότητα εργασίας και απασχολεί διπλάσιο προσωπικό από ό,τι στην Πορτογαλία, κάτι που μας έχει κάνει ιδιαίτερη εντύπωση και θα θέλαμε να μας πείτε την άποψή σας για ποιο λόγο ο τουρισμός στην Ελλάδα απασχολεί διπλάσιο προσωπικό από την Πορτογαλία και τριπλάσιο βέβαια από άλλες χώρες, αλλά ας μείνουμε στην χώρα που συγκρίνεται μαζί μας.

Συμπερασματικά, λοιπόν, ευρισκόμαστε ξανά σε αδιέξοδο, το οποίο εσείς τουλάχιστον θα έπρεπε να το επισημαίνετε σε κάθε σας έκθεση.

Συνεχίζοντας στην Έκθεση, η αύξηση του ΑΕΠ κατά 2,4% σε σχέση με το τρίτο τρίμηνο του 2023 ή κατά 0,3% σε σχέση με το προηγούμενο τρίμηνο, είναι κοντά στις προβλέψεις του προϋπολογισμού, εντούτοις οφείλεται κυρίως στην άνοδο της ιδιωτικής κατανάλωσης, όπως είπατε και εσείς καθαρά προηγουμένως και στη μεταβολή των αποθεμάτων, ενώ είναι ελάχιστη η συμμετοχή των επενδύσεων, παρά τα ΕΣΠΑ και τα χρήματα του Ταμείου Ανασυγκρότησης. Εν προκειμένω, αναφέρετε πως έχει περιοριστεί το επενδυτικό κενό όσον αφορά την απόσταση από τα ευρωπαϊκά δεδομένα στο 5,3% χαμηλότερα, χωρίς όμως να επισημαίνετε πως υπάρχει ένα μεγάλο συσσωρευμένο έλλειμμα. Μπορείτε να μας πείτε πόσο ακριβώς είναι αυτό το συσσωρευμένο έλλειμμα;

Ο ακαθάριστος σχηματισμός παγίου κεφαλαίου πάντως από 58 δις το 2007 έχει καταρρεύσει στα 34 δις το 2023, ενώ πολύ σωστά σημειώνετε ότι ένα μεγάλο μέρος της αύξησης οφείλεται στις κατοικίες, αν δεν κάνω λάθος στα 5,2 δις οπότε επαναλαμβάνονται τα λάθη του παρελθόντος και πρέπει να μας ενδιαφέρει ιδιαίτερα, δεν πρέπει να επαναλαμβάνουμε τα ίδια λάθη. Οι επενδύσεις σε μηχανήματα, δηλαδή στην παραγωγή έχουν καθηλωθεί και στο τετριμμένο αποδείξατε εσείς προηγουμένως ήταν αρνητικές, αν και δεν είναι πολύ πιο κάτω από τα επίπεδα του 2007. Γιατί όμως με τόσες επενδύσεις σε ακίνητα έχουμε στεγαστικό πρόβλημα; Μπορείτε και αυτό να μας το εξηγήσετε;

Αναφέρεται τώρα πως οι καταθέσεις έχουν αυξηθεί από 132,9 δις τον Ιανουάριο του 2019 στα 195,5 δις τον Οκτώβριο του 2024, όχι όμως ότι οι αποταμιεύσεις είναι αρνητικές από τα μέσα περίπου του 2021. Πώς το εξηγείτε αυτό; Γιατί μειώνονται δηλαδή οι αποταμιεύσεις και αυξάνονται οι καταθέσεις; Επίσης, γιατί ενώ έχουν αυξηθεί οι καταθέσεις δεν έχει αυξηθεί η χρηματοδότηση της οικονομίας μας από τις τράπεζες, αλλά αντίθετα έχει αυξηθεί η χρηματοδότηση του Κράτους μέσω των ομολόγων; Ξανά κάνουμε το ίδιο λάθος.

Σε σχέση τώρα με την αναβάθμιση της Scope και την προοπτική επόμενων αναβαθμίσεων, με τη μείωση του δημόσιου χρέους που γράφετε, εμείς έχουμε εκφράσει επιφυλάξεις ως προς τα διαθέσιμα και τον ενδοκυβερνητικό δανεισμό, έχοντας επιπλέον καταθέσει ερωτήσεις που δεν απαντήθηκαν με σαφήνεια, ζητώντας κατάθεση εγγράφων, που ελπίζω ότι θα την πάρουμε, αλλά δεν την πήραμε ακόμη.

Όσον αφορά το δεκαετές ομόλογο, στην έκδοση του Σεπτεμβρίου ήταν με επιτόκιο 3,16%, χθες με επιτόκιο 3,6%, ενώ η Κυβέρνηση συνεχίζει να δανείζεται με έντοκα γραμμάτια στο 3,11%, δηλαδή περίπου στο ίδιο ποσοστό με μια ουσιαστικά επίπεδη, αν όχι αντεστραμμένη καμπύλη, κάτι που υποδεικνύει ύφεση μελλοντικά. Ποια είναι η δικιά σας άποψη, γιατί αναφερθήκατε ξανά σε ανάπτυξη;

Περαιτέρω αναφέρεται αύξηση τόκων κατά 869 εκατομμύρια στο 9μηνο, κάτι που υπερβαίνει αυτό που βλέπουμε στον προϋπολογισμό του 2025, τουλάχιστον σε επίπεδο κεντρικής διοίκησης. Δηλαδή, ξεφεύγουμε και μειώνονται άλλες δαπάνες; Γιατί ξεφεύγουμε όσον αφορά τους τόκους;

Σε σχέση με την ανεργία εκτός της γνωστής διαφοράς μεταξύ ΔΕΠΑ και ΕΛΣΤΑΤ, καθώς, επίσης, τη δομική ανεργία με αναντιστοιχία δεξιοτήτων και ζήτησης, αφού όπως σωστά σημειώνετε διατηρούνται οι κενές θέσεις εργασίας στις 46.997 με μια μικρή πτώση κατά την καλοκαιρινή σεζόν, δεν είδαμε να την συσχετίζετε με την απασχολησιμότητα, με την έννοια πως μειώνεται η ανεργία ταυτόχρονα με τη μείωση του εργατικού δυναμικού οπότε σε μεγάλο βαθμό αυτή η μείωση είναι πλασματική. Γιατί δε αναδεικνύετε; Δεν είναι σοβαρό θέμα για σας;

Δεν γράφετε ούτε για τους μισθούς που έχουμε καταντήσει τρίτοι από το τέλος στην Ευρωπαϊκή Ένωση στους ονομαστικούς και τελευταίοι στους πραγματικούς προφανώς λόγω μη διεξαγωγής επαρκών επενδύσεων και πτώσης της ανταγωνιστικότητας της εργασίας. Η πτώση αυτή θα έχει επακόλουθα στην εξέλιξη του ΑΕΠ το αργότερο όταν θα εξαντληθούν τα χρήματα του Ταμείου Ανασυγκρότησης.

Αναφορικά με το πρωτογενές πλεόνασμα για το δεκάμηνο Ιανουαρίου - Οκτωβρίου αναφέρετε ότι είναι 11,8 δις ή 5,7% του ΑΕΠ υψηλότερο κατά 6,76 δις από πέρυσι. Για ολόκληρο το 2024 η πρόβλεψη στον Προϋπολογισμό του 2025 ήταν στα 6 δις και 2,5% του ΑΕΠ. Νομίζω το επιβεβαιώσατε και εσείς προηγουμένως. Είναι δυνατόν να υπάρχει τόσο μεγάλη απόκλιση; Εάν ναι, γιατί δεν υπήρχε ανάλογη ενημέρωση στον Προϋπολογισμό του 2025; Ξανά, εάν ισχύει, πώς είναι δυνατόν να μειώνονται οι πρωτογενείς δαπάνες κατά 714 εκατομμύρια, όπως εσείς γράφετε, όταν υπάρχει τέτοιο υπερπλεόνασμα και τόσες ανάγκες, όπως για την υγεία, την παιδεία, την άμυνα, τους πλημμυροπαθείς στη Θεσσαλία που δεν έχουν ακόμη αποζημιωθεί και βέβαια για τις επενδύσεις όπου θα πρέπει να δοθούν ιδιαίτερα περισσότερα χρήματα.

Κλείνω με μερικές ακόμη ερωτήσεις μας που είναι οι εξής:

Πρώτον, γιατί δεν περιλαμβάνετε αναλυτική κατάσταση των εσόδων των δαπανών και του πλεονάσματος στην Έκθεση αλλά αναφέρετε μόνο κάποια νούμερα; Αυτό είναι κατ΄ εξοχήν στη δικαιοδοσία σας να το κάνετε. Ενώ ούτε στην Έκθεση του εξαμήνου υπήρχε κάτι που δεν μας βοηθάει καθόλου. Νομίζουμε ότι θα έπρεπε να τον συμπεριλάβετε στο μέλλον.

Δεύτερον, πώς είναι δυνατόν να μειώνεται το χρέος αλλά να μην έχουν χρήματα οι φορείς όπως για τις συντάξεις ή και να υπάρχουν τόσο υψηλές ληξιπρόθεσμες υποχρεώσεις του δημοσίου, πρόσφατα της τάξεως των 3,6 δισεκατομμυρίων;

Τρίτον, γιατί αυξάνονται οι τόκοι;

Τέταρτον, βλέπουμε στις ληξιπρόθεσμες απαιτήσεις ότι όπως και εσείς σημειώνετε ένα μεγάλο μέρος τους ειδικά τα πρόστιμα είναι ανεπίδεκτες είσπραξης. Ποιος αποφασίζει για το ότι είναι ανεπίδεκτες. Οι ανεπίδεκτες διαγράφονται; Κατά την άποψή μας θα έπρεπε. Πόσο είναι τελικά το πραγματικό ληξιπρόθεσμο ιδιωτικό χρέος; Γιατί εκεί δεν έχουμε πραγματικά καμία εικόνα. Αναφέρονται ποσά άνω των 230 δισεκατομμυρίων ενώ ξέρουμε ότι τα περισσότερα από αυτά είναι ανεπίδεκτα είσπραξης.

Πέμπτο, ποιο θα είναι το κόστος από τη διακοπή της παροχής, που θα έπρεπε να μας ενδιαφέρει σήμερα, από τη διακοπή της παροχής αερίου μέσω Ουκρανίας, σημειώνοντας πως η Ελλάδα εισάγει άνω του 60% των αναγκών της από τη Ρωσία ενώ ο κ. Μυτιληναίος ανέφερε κόστος 100 δισεκατομμυρίων για ολόκληρη την Ευρώπη; Δηλαδή, τι ποσό από αυτό αντιστοιχεί στην Ελλάδα;

Τέλος, γιατί μειώθηκαν δικαιούχοι και επιδόματα στέγασης και παιδιών; Εννοούμε στον πίνακα 6.7. Ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστώ και εγώ.

Τον λόγο έχει ο κ. Βορύλλας.

Στο σημείο αυτό ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Κουκουλόπουλος Παρασκευάς (Πάρις), Σταρακά Χριστίνα, Μαμουλάκης Χαράλαμπος (Χάρης), Παππάς Νικόλαος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Βορύλλας Ανδρέας, Καζαμίας Αλέξανδρος και Χαλκιάς Αθανάσιος.

**ΑΝΔΡΕΑΣ ΒΟΡΥΛΛΑΣ:** Ευχαριστώ, κύριε Πρόεδρε.

Ευχαριστούμε τον κ. Τσουκαλά και τους συνεργάτες του για την Έκθεση του Γραφείου Προϋπολογισμού του Κράτους στη Βουλή, που παρουσιάζει την πορεία οικονομικών μεγεθών που προκύπτουν από στοιχεία για δεδομένα μέχρι τον Δεκέμβριο του 2024, τα οποία θεωρούμε ότι έχουν πάντα ιδιαίτερο ενδιαφέρον.

Στην Έκθεση αναφέρεται ότι το Ακαθάριστο Εγχώριο Προϊόν (ΑΕΠ) αυξήθηκε κατά 2,4% το τρίτο τρίμηνο του 2024 ενώ το αντίστοιχο τρίμηνο για την ευρωζώνη ανέρχεται σε 0,9%. Η επίδοση αυτή οφείλεται σύμφωνα με την Έκθεση του Γραφείου Προϋπολογισμού στην αύξηση της ιδιωτικής κατανάλωσης και στην αύξηση των εξαγωγών αγαθών και υπηρεσιών.

Θα θέλαμε να σχολιάσουμε την αύξηση του ΑΕΠ και τους λόγους που προκαλούν την αύξησή του. Η ιδιωτική κατανάλωση η οποία αποτελεί το 70% του ΕΑΠ της Ελλάδας είναι η συνιστώσα που έχει συμβάλλει κατά το μεγαλύτερο μέρος στην ανοδική πορεία του ΑΕΠ. Ως εκ τούτου η ετήσια διαμόρφωση του ΑΕΠ εξαρτάται κυρίως από το διαθέσιμο εισόδημα των νοικοκυριών, τη χρηματοδότησή τους, τα επίπεδα των τιμών και βεβαίως τον τουρισμό που επηρεάζει άμεσα το δείκτη.

Την ίδια ώρα τα στοιχεία για το κατά κεφαλήν ΑΕΠ σε μονάδες αγοραστικής δύναμης δείχνουν ότι αυτό διαμορφώθηκε στην Ελλάδα στο 67% του ευρωπαϊκού μέσου όρου, με τη χώρα μας να κατατάσσεται στην προτελευταία θέση μεταξύ των 27 κρατών - μελών της Ευρώπης.

Δεδομένου ότι η αύξηση του ΑΕΠ εξαρτάται σε μεγάλο βαθμό από την ιδιωτική κατανάλωση, θα μπορούσε αυτή η τάση να αντιστραφεί, δεδομένης της χαμηλής αγοραστικής δύναμης των Ελλήνων, αλλά και λόγω της ακρίβειας. Όσο για την αύξηση των εξαγωγών αγαθών και υπηρεσιών που αναφέρει το Γραφείο, εμείς θεωρούμε πιο ασφαλή δείκτη το εμπορικό ισοζύγιο, το οποίο για δεκαετίες είναι αρνητικό σε βάρος της χώρας μας.

Η αύξηση των εισαγωγών και η ταυτόχρονη μείωση των εξαγωγών, είχε ως αποτέλεσμα τη διεύρυνση του εμπορικού ελλείμματος κατά 8,5 δις στο φετινό εννεάμηνο Ιανουαρίου-Σεπτεμβρίου 2024, ξεπερνώντας τα 25,1 δις ευρώ έναντι 23,5 δις ευρώ το αντίστοιχο περυσινό εννεάμηνο Ιανουαρίου-Σεπτεμβρίου 2023. Η συνολική αξία των εισαγωγών κατά το χρονικό διάστημα Ιανουαρίου-Σεπτεμβρίου 2024, ανήλθε στο ποσό των 2,9 δις ευρώ έναντι 61,7 δις ευρώ κατά το ίδιο διάστημα του έτους 2023, παρουσιάζοντας αύξηση κατά 2,1%. Η συνολική αξία των εξαγωγών κατά το χρονικό διάστημα Ιανουαρίου-Σεπτεμβρίου 2024 ανήλθε στο ποσό των 37,8 δις ευρώ έναντι 38,5 δις ευρώ κατά το ίδιο διάστημα του έτους 2023, παρουσιάζοντας μείωση 1,8 %.

Όλα τα στοιχεία δείχνουν πως το έλλειμμα του εμπορικού ισοζυγίου θα διευρυνθεί ακόμη περισσότερο αφού το ενδεκάμηνο του 2024 ανήλθε σε 31,5 δις ευρώ έναντι 28,7 δις ευρώ το 11μηνο του 2023, παρουσιάζοντας αύξηση 9,9%. Ουσιαστικά το ελλειμματικό ισοζύγιο δείχνει ότι η χώρα μας οφείλει χρήματα σε άλλες οικονομίες. Ούτε λίγο ούτε πολύ, η Ελλάδα επενδύει και καταναλώνει περισσότερα από όσα έχει λάβει από ιδίους πόρους, κάτι που συνεπάγεται ότι αναγκάζεται να χρησιμοποιεί πόρους από άλλες οικονομίες, προκειμένου να καλύψει τις εγχώριες ανάγκες της. Όλοι μας καταλαβαίνουμε ότι καμία οικονομία στον κόσμο δεν μπορεί να αναπτύσσεται με ομαλό τρόπο χάρη στην ιδιωτική κατανάλωση και με ελλειμματικό εμπορικό ισοζύγιο ή πιο απλά να καταναλώνει περισσότερα από όσα η ίδια παράγει.

Στην Έκθεση του Γραφείου αναφέρεται και η αύξηση των καταθέσεων των νοικοκυριών και των επιχειρήσεων από 132,9 δις ευρώ τον Ιανουάριο του 2019 σε 195,5 δις ευρώ τον Οκτώβριο του 2024. Δηλαδή μια αύξηση κατά 47% ή ποσό 62,6 δις ευρώ. Αυτό που δεν αναφέρεται στην Έκθεση είναι ότι, αν και υπάρχει ρευστότητα με την επιστροφή καταθέσεων στις τράπεζες και ενώ το κράτος τη στήριξε με κεφαλαιοποίηση στα χρόνια των μνημονίων και απαλλάχθηκαν από τον μεγάλο όγκο κόκκινων δανείων προς τα funds, οι τράπεζες δεν χρηματοδοτούν στο βαθμό που θα έπρεπε με φρέσκο χρήμα τις επιχειρήσεις, για να αναπτυχθούν και να κάνουν νέες επενδύσεις σε κεφαλαιουχικό εξοπλισμό.

Το ότι αυξήθηκαν οι καταθέσεις δεν συνεπάγεται και τη βελτίωση του βιοτικού επιπέδου του συνόλου των νοικοκυριών. Οι πολλοί έχουν λίγα και οι λίγοι έχουν πολλά στις τράπεζες, σύμφωνα με στοιχεία έκθεσης του Ταμείου Εγγύησης Καταθέσεων και Επενδύσεων. Καταθέσεις έως 1.000 ευρώ έχει το 72,5% των καταθετών, οι οποίοι είχαν συνολικά καταθέσεις ύψους 2,64 δις ευρώ, που αναλογούν στο ένα ακόμα 1,4% των καταθέσεων. Δηλαδή, πάνω από 7 στους 10 Έλληνες, το μέγιστο ποσό που βλέπουν στον τραπεζικό τους λογαριασμό είναι τα 1.000 ευρώ. Καταθέσεις άνω των 100.000 ευρώ έχει μόλις το 0,7% των Ελλήνων καταθετών, οι οποίοι ωστόσο κατέχουν συνολικά ύψους 79,3 δις ευρώ ή το 42% του συνόλου των καταθέσεων. Από την έκθεση του Ταμείου Εγγύησης Καταθέσεων και Επενδύσεων, προκύπτει ότι η καταθετική βάση των Ελλήνων είναι χαμηλή, οπότε ενδεχομένως η αύξηση του ακαθάριστου εγχώριου προϊόντος, που στηρίζεται στην ιδιωτική κατανάλωση, θα μπορούσε να επηρεαστεί αρνητικά στο άμεσο μέλλον.

Σχετικά με το επενδυτικό κενό, αναφέρεται στην Έκθεση του γραφείου ότι αυτό έχει περιορισθεί στο 5,4% το 2023, από 10,7% που ήταν το 2019. Εξακολουθεί όμως να είναι υψηλή η απόκλιση, με το μέσο όρο της Ευρωπαϊκής Ένωσης. Η πραγματικότητα είναι ότι η κάλυψη του επενδυτικού κοινού εξαρτάται σε μεγάλο βαθμό από την απορροφητικότητα πόρων από την Ευρωπαϊκή Ένωση, ενώ οι ιδιωτικές επενδύσεις παραμένουν χαμηλές. Η απορρόφηση κοινοτικών πόρων από το Ταμείο Ανάκαμψης και το ΕΣΠΑ, συνολικού ύψους 30 δις για την επόμενη διετία, είναι το πιο δύσκολο και περίπλοκο στοίχημα που θα πρέπει να κερδίσει η Ελλάδα εντός του νέου δημοσιονομικού πλαισίου, για να εξασφαλίσει υψηλούς ρυθμούς ανάπτυξης.

Θα έπρεπε να μας προβληματίσει σοβαρά από τώρα τι θα συμβεί στην οικονομία μας σε δύο χρόνια, όταν πλέον δεν θα έχουν ολοκληρωθεί οι χρηματοδοτήσεις από το Ταμείο Ανάκαμψης και το ΕΣΠΑ, ανεξαρτήτως της απορροφητικότητας που θα έχουμε πετύχει.

Η Ελλάδα έχει εισπράξει έως τώρα 18,2 δις ευρώ δηλαδή το 50% του συνολικού Προϋπολογισμού του Ταμείου Ανάκαμψης ενώ είναι η πέμπτη χώρα σε κατάταξη στην απορρόφηση των Πόρων του Ταμείου και ήδη δεκάδες εμβληματικά έργα «τρέχουν». Ωστόσο δεν είναι βέβαιο ότι θα εκταμιευθεί με ευκολία και το υπόλοιπο 50% του συνολικού Προϋπολογισμού του Ταμείου.

Πρόσφατα το Ελεγκτικό Συνέδριο δημοσιοποίησε έκθεση για το Ταμείο Ανάκαμψης και Ανθεκτικότητας όπου επιμένει στον κίνδυνο των καθυστερήσεων κατά την υλοποίηση των έργων και επομένως την απώλεια χρηματοδοτήσεων. Οι χρόνιες παθογένειες που έχουν να κάνουν με τις απαλλοτριώσεις, τη Δικαιοσύνη που αργοπορεί να εκδώσει αποφάσεις, τις τράπεζες που αδυνατούν να χρηματοδοτήσουν μεγάλα έργα και να εκδώσουν εγγυητικές επιστολές, εξακολουθούν να είναι παρούσες.

Το κίνημά μας πιστεύει σε μία διαφοροποιημένη οικονομική πολιτική που δεν θα εξαρτάται σχεδόν αποκλειστικά από τις χρηματοδοτήσεις της Ευρωπαϊκής Ένωσης μέσω ΕΣΠΑ και από το Ταμείο Ανάκαμψης της Ανθεκτικότητας. Η άποψή μας είναι ότι απαιτείται μια επιθετική οικονομική πολιτική όπου ο στόχος ανάπτυξης θα πρέπει να ξεπερνάει το 4% ενώ ταυτόχρονα θα πρέπει να μειωθούν οι κοινωνικές ανισότητες οι οποίες έχουν ενταθεί με τις Κυβερνητικές πολιτικές των τελευταίων πέντε ετών, αλλά και τα χρόνια των μνημονίων.

Για να γίνουμε πιο συγκεκριμένοι, όταν λέμε «μεγάλες επενδύσεις», εμείς αναφερόμαστε στις εξορύξεις φυσικού αερίου και πετρελαίου εντός της ΑΟΖ μας, νοτίως της Κρήτης, στο Ιόνιο και φυσικά στο Αιγαίο μας. Δυστυχώς, επικρατεί μια στασιμότητα δεκαετιών. Δεν βλέπουμε έρευνες από τις μεγάλες πετρελαϊκές εταιρείες, ούτε την απαιτούμενη αποφασιστικότητα για να ξεκινήσουν οι γεωτρήσεις και να υπάρξουν ορατά αποτελέσματα. Θα μπορούσαμε εδώ και δεκαετίες να έχουμε δρομολογήσει την εκμετάλλευση σημαντικού μέρους των τεράστιων κοιτασμάτων φυσικού αερίου της Ελλάδας ακόμα και χωρίς ανακήρυξη ΑΟΖ και σε αυτό δεν μας εμποδίζει η στάση της Τουρκίας τουλάχιστον στο Ιόνιο και νότια της Κρήτης.

Αλλά και στο ζήτημα των ηλεκτρικών διασυνδέσεων μεταξύ Ελλάδας-Κύπρου-Ισραήλ και μεταξύ Ελλάδας- Αιγύπτου. Οι εξελίξεις είναι αργές, χρονοβόρες υπό το φόβο της Τουρκίας. Παρά τις διαβεβαιώσεις του κυρίου Υπουργού Εξωτερικών ότι οι διασυνδέσεις θα γίνουν κανονικά.

Ειδικά η ηλεκτρική διασύνδεση Ελλάδας-Αιγύπτου εκτιμάται ότι θα προσφέρει 3.000 Megawatt (MW) πράσινης ενέργειας προκειμένου να δοθούν λύσεις στο ζήτημα της ενεργειακής επάρκειας με καθαρή ενέργεια. Παράλληλα θα δώσει σοβαρό κίνητρο ανάπτυξης νέων βιομηχανικών και επενδυτικών δραστηριοτήτων στην Ελλάδα, όπως της μεγάλης κλίμακας ενεργοβόρα Data Centers, θα οδηγήσει στη μείωση της χονδρεμπορικής τιμής της ενέργειας προς όφελος των καταναλωτών και στη δημιουργία μεγάλου αριθμού άμεσων και έμμεσων θέσεων εργασίας.

Ένας άλλος τομέας που μπορεί να «απογειώσει» την οικονομία μας είναι η εξορυκτική βιομηχανία σπανίων μετάλλων. Το γάλλιο, το γερμάνιο και το αντιμόνιο είναι τρεις κρίσιμες πρώτες ύλες που θα βοηθήσουν την Ελλάδα να μπει δυναμικά στον αγώνα της επάρκειας και της στρατηγικής αυτονομίας. Πρόκειται για μέταλλα που είναι κρίσιμες πρώτες ύλες για την ψηφιακή και πράσινη μετάβαση, οι οποίες μπορούν να δώσουν το πλεονέκτημα στη χώρα μας στους τομείς της οικονομίας, της πράσινης ενέργειας και της τεχνολογίας. Ειδικά το γάλλιο που ήδη εξορύσσεται πιλοτικά στη Βοιωτία, είναι απαραίτητο για πολυάριθμες εφαρμογές υψηλής τεχνολογίας. Υπάρχει στα Smartphones, στις ηλιακές κυψέλες, σε όλα τα σύγχρονα αυτοκίνητα καθώς και σε chip υπολογιστών.

Το κίνημά μας αναγνωρίζει ότι υπάρχει βελτίωση σε ορισμένους οικονομικούς δείκτες, όπως παρουσιάζει και η Έκθεση του Γραφείου, αλλά η όποια βελτίωση δεν φτάνει σε όλα τα στρώματα της κοινωνίας μας. Ενώ άλλοι δείκτες, όπως το «Εμπορικό Ισοζύγιο», εξακολουθούν να παρουσιάζουν έντονα αρνητικό πρόσημο.

Κλείνοντας, θα ήθελα να κάνω μια ερώτηση στον κ. Τσουκαλά: Σήμερα πάνω από επτά στους δέκα Έλληνες, το μέγιστο ποσό που βλέπουν στον τραπεζικό τους λογαριασμό είναι τα 1.000 ευρώ. Δεδομένου ότι η ιδιωτική κατανάλωση τροφοδοτεί την αύξηση του Ακαθάριστου Εγχώριου Προϊόντος, θα μπορούσε η χαμηλή καταθετική βάση να προκαλέσει μείωση της ιδιωτικής κατανάλωσης και επομένως μείωση και του ΑΕΠ στο άμεσο μέλλον;

Ευχαριστώ πολύ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Κι εγώ σας ευχαριστώ.

Τον λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε.

Και εγώ από τη δική μου πλευρά να ευχηθώ σε όλους «καλή χρονιά, δύναμη και σθένος στο έργο μας και σε προσωπικό επίπεδο, υγεία, αγάπη και ευτυχία».

Στην τριμηνιαία Έκθεση Εκτέλεσης του Προϋπολογισμού για το Δεκέμβριο του 2024 τονίζεται ιδιαιτέρως το λεγόμενο «επενδυτικό κενό», το οποίο αποτελεί ένα σημαντικό ζήτημα για την Ελληνική Οικονομία καθώς αντικατοπτρίζει τη διαφορά μεταξύ του μεριδίου των επενδύσεων προς το Ακαθάριστο Εγχώριο Προϊόν, στην Ελλάδα σε σύγκριση με το μέσο όρο της Ευρωζώνης. Με απλά λόγια δείχνει πόσο λιγότερο επενδύει η Ελλάδα σε σχέση με άλλες χώρες της Ευρωζώνης ως ποσοστό του ΑΕΠ.

Σύμφωνα με την Έκθεση αυτή, του Γραφείου του Προϋπολογισμού του Κράτους στη Βουλή, το «επενδυτικό κενό» στην Ελλάδα έχει μειωθεί τα τελευταία χρόνια, αλλά παραμένει υψηλό. Το 2019 έφτασε στο μέγιστο, 10,7 ποσοστιαίες μονάδες, ενώ το 2023, μειώθηκε στις 5,4 ποσοστιαίες μονάδες. Αυτό σημαίνει ότι η Ελλάδα πρέπει να συνεχίσει να αυξάνει τις επενδύσεις για να φτάσει στο ίδιο επίπεδο με άλλες χώρες της Ευρωζώνης.

Η κάλυψη του επενδυτικού κενού είναι σημαντική για την ανάπτυξη της ελληνικής οικονομίας, καθώς οι επενδύσεις συμβάλλουν στην αύξηση της παραγωγικότητας, στη δημιουργία νέων θέσεων εργασίας και στην ενίσχυση της ανταγωνιστικότητας. Η Έκθεση αναγνωρίζει την ανάγκη για τη μείωση του επενδυτικού κενού και προτείνει μια σειρά από πολιτικές για την τόνωση των επενδύσεων στην Ελλάδα.

Συγκεκριμένα, η Έκθεση συστήνει την ενίσχυση της φορολογικής συμμόρφωσης προκειμένου να δημιουργηθεί δημοσιονομικός χώρος για επενδύσεις, την κατάρτιση πλεονασμάτων ή ισοσκελισμένων προϋπολογισμών προκειμένου να ενισχυθεί η αξιοπιστία της ελληνικής οικονομίας, την υλοποίηση δημόσιων επενδύσεων υψηλής προστιθέμενης αξίας που αυξάνουν την παραγωγικότητα.

Τη μείωση του φορολογικού και ασφαλιστικού βάρους εξαρτημένης εργασίας προκειμένου να ενισχυθούν τα κίνητρα για εργασία και επενδύσεις, την εξοικονόμηση δημόσιων λειτουργικών δαπανών προκειμένου να δημιουργηθεί δημοσιονομικός χώρος για επενδύσεις. Ωστόσο, η ίδια Έκθεση αναφέρει για τα φορολογικά έσοδα ότι το δεκάμηνο Ιανουαρίου-Οκτωβρίου 2024 αυτά αυξήθηκαν κατά 4,418 δισεκατομμύρια ευρώ σε σχέση με το αντίστοιχο δεκάμηνο του 2023. Ενώ για τον Κρατικό Προϋπολογισμό αναφέρει ότι παρουσίασε ταυτοχρόνως ταμειακό πρωτογενές πλεόνασμα κοντά στα 13,5 δισεκατομμύρια ευρώ.

Για τις δαπάνες του Κρατικού Προϋπολογισμού η Έκθεση αναφέρει ότι αυξήθηκαν μόνο κατά 808 εκατομμύρια ευρώ κατά την ίδια χρονική περίοδο. Επομένως, απομένει για τα καλά το διόλου ευκαταφρόνητο ποσό των 12,720 δισεκατομμυρίων ευρώ ως πρωτογενές πλεόνασμα του Προϋπολογισμού του 2024.

Ικανοποιούνται, επομένως, εις το έπακρον οι δύο συνθήκες της Εκθέσεως, ήτοι της φορολογικής συμμόρφωσης και δεύτερον του πλεονασματικό Προϋπολογισμού προκειμένου να ενισχυθεί η αξιοπιστία της ελληνικής οικονομίας, ώστε να τονωθούν οι επενδύσεις στη χώρα μας. Παρά ταύτα, οι επενδύσεις εξακολουθούν να είναι το ζητούμενο στην Έκθεση. Ενώ γίνονται συστάσεις για υλοποίηση συνθηκών οι οποίες ήδη ισχύουν, συλλογισμός αντιφατικός και αυτοκαταρριπτόμενος.

Είναι εμφανές ότι άλλες είναι οι αιτίες της υστέρησης στον τομέα των επενδύσεων και η Κυβέρνηση οφείλει να τις διερευνήσει και να τις θεραπεύσει. Μήπως τα έσοδα προέρχονται αφενός από την υπερφορολόγηση και αφετέρου από την καλπάζουσα ακρίβεια που οδηγεί σε αύξηση της φορολογητέας ύλης; Μήπως με τέτοια προέλευση εσόδων του Προϋπολογισμού μάλλον αποθαρρύνονται οι επενδύσεις παρά ενθαρρύνονται. Μήπως η υψηλή φορολογία και ο αυξητικός πληθωρισμός απογοητεύουν τους επενδυτές αντί να τους προσελκύουν;

Όσο για τις υπόλοιπες συστάσεις που αφορούν την υλοποίηση δημοσίων επενδύσεων υψηλής προστιθέμενης αξίας, τη μείωση του φορολογικού και ασφαλιστικού βάρους της εξαρτημένης εργασίας και την εξοικονόμηση δημοσίων λειτουργικών δαπανών αποτελούν «πεδίον δόξης λαμπρόν» για την Κυβέρνηση, το οποίο δεν έχει διακριθεί εισέτι, αν και κυβερνά επί εξαετία.

Συγκεκριμένα, για τη σύσταση και την υλοποίηση δημόσιων επενδύσεων υψηλής προστιθέμενης αξίας που αυξάνουν την παραγωγικότητα, η Έκθεση γράφει: «Η όποια εξοικονόμηση πόρων θεωρούμε ότι θα πρέπει να κατευθύνεται αφενός σε δημόσιες επενδύσεις υψηλής προστιθέμενης αξίας που αυξάνουν την παραγωγικότητα. Συνδέονται με αυξημένες αμοιβές και έχουν μεγαλύτερη επίδραση στο ΑΕΠ της χώρας μακροχρόνια».

Δυστυχώς, ο όρος «συνδέονται με αυξημένες αμοιβές» είναι εκτός ελληνικής πραγματικότητας. Υψηλά εξειδικευμένοι εργαζόμενοι σε κλάδους τεχνολογίας που κατά διεθνή παραδοχή και ομολογία αυξάνουν την παραγωγικότητα αμείβονται με μισθούς ανάξιους των προσόντων τους και της παραγωγικότητας τους.

Αναφέρω παράδειγμα του γνωστού μου ατόμου, νέας ηλικίας, ειδικότητας μηχανικού του Εθνικού Μετσόβιου Πολυτεχνείου, ο οποίος εργάζεται σε χώρα της Ευρώπης με μισθό 12.000 ευρώ περίπου. Ο οποίος επιθυμών να επιστρέψει στην πατρίδα αναζήτησε εργασίας σε μεγάλη και επώνυμη ελληνική εταιρεία, όπου και του προσεφέρθει το ποσό των χιλίων διακοσίων ευρώ περίπου. Δηλαδή, περίπου το ένα δέκατο του μισθού που παίρνει στην άλλη ευρωπαϊκή χώρα. Μετά από αυτά, ο άνθρωπος αυτός μου είπε ότι εγώ δεν πρόκειται ποτέ να επιστρέψω στην Ελλάδα.

Θα πρέπει, επομένως, η Κυβέρνηση πρώτα να λύσει το πρόβλημα των ευτελών μισθών των επιστημόνων μας, ώστε να σταματήσει το brain drain και ακόμα να προσελκύει στην πατρίδα τους νέους που έχουν καταφύγει για μια καλύτερη ζωή σε άλλες χώρες και κατόπιν να προχωρήσει στην προώθηση των επενδύσεων υψηλής προστιθέμενης αξίας, ώστε αυτές να αποδώσουν τα αναμενόμενα. Ακόμα, η έκθεση δεν προσδιορίζει ποιοι είναι οι τομείς υψηλής προστιθέμενης αξίας, ούτε ποσοτικοποιεί το ύψος των επενδύσεων που απαιτούνται. Επιπλέον, δεν αναφέρει πώς θα διασφαλιστεί ότι αυτές οι δημόσιες επενδύσεις θα είναι υψηλής προστιθέμενης αξίας και πως θα αυξάνουν την παραγωγικότητα.

Αυτά είναι ζητήματα, τα οποία θα πρέπει να διευκρινιστούν, ώστε η οικονομία της χώρας να εξελίσσεται και να αυξάνεται σε στέρεο έδαφος. Συνιστούμε, πάντως, οι τομείς υψηλής προστιθέμενης αξίας να περιλαμβάνουν: έρευνα και ανάπτυξη καινοτόμων λύσεων και τεχνολογιών, υποδομές όπως ηλεκτρικά και τηλεπικοινωνιακά δίκτυα, καθώς και δίκτυα μεταφορών, την εκπαίδευση και κατάρτιση. Επίσης, απαιτείται ανάλυση των μηχανισμών που θα διασφαλίσουν την αποτελεσματική υλοποίηση των δημοσίων επενδύσεων στους τομείς αυτούς.

Σε άλλο σημείο η Έκθεση αναφέρει συγκεκριμένα «οι επενδύσεις παγίου κεφαλαίου που προσθέτουν στο παραγωγικό δυναμικό της οικονομίας αυξήθηκαν μόλις κατά 0,3% το τρίτο τρίμηνο του 2024 σε σχέση με το αντίστοιχο τρίμηνο του 2023». Οι επενδύσεις αυτές είναι συνισταμένη άλλων συνιστωσών επενδύσεων, όπως αναλύονται παρακάτω. Είναι, όμως, φανερό ότι το ποσοστό 0,3 είναι απογοητευτικό και, επομένως, οι επενδύσεις αυτές θα πρέπει να τύχουν περισσότερης προσοχής από την Κυβέρνηση, η οποία οφείλει να το αυξήσει περαιτέρω. Το απογοητευτικό ποσοστό αυτό είναι και η αιτία πρόκλησης του επενδυτικού κενού.

Οι κυριότερες συνιστώσες επενδύσεις στις επενδύσεις παγίου κεφαλαίου είναι οι δαπάνες για τις κατοικίες, οι οποίες αυξήθηκαν κατά το ίδιο διάστημα κατά 7,2% - ποσοστό αρκετά ικανοποιητικό - αφορούν στην κατασκευή νέων κατοικιών, καθώς και στην ανακαίνιση και βελτίωση υπαρχουσών κατοικιών. Οι δαπάνες αυτές είναι επενδύσεις, καθώς αυξάνουν το απόθεμα κατοικιών της χώρας, το οποίο συμβάλλει στην οικονομική ανάπτυξη. Οι επενδύσεις και αγροτικά προϊόντα αφορούν στην απόκτηση παγίων στοιχείων που χρησιμοποιούνται στην αγροτική παραγωγή, όπως μηχανήματα, κτίρια και αγροτικές εκτάσεις. Οι επενδύσεις αυτές αυξήθηκαν 3,8% που, επίσης, είναι ποσοστό ικανοποιητικό.

Οι επενδύσεις σε λοιπές κατασκευές, οι οποίες περιλαμβάνουν κτίρια και δομές εκτός από κατοικίες, όπως εργοστάσια, αποθήκες, εμπορικά κέντρα, δρόμους, γέφυρες κ.λπ., αυξήθηκαν κατά 3,3% το ίδιο διάστημα και αυτό είναι ικανοποιητικό. Όμως, όσον αφορά στην κατηγορία επενδύσεων μηχανολογικός και μεταφορικός εξοπλισμός, παρατηρήθηκε συνολική μείωση 3,3%, ποσοστό το οποίο είναι ανησυχητικό. Αναλυτικά η Έκθεση αναφέρει «μείωση επενδύσεων σε μεταφορικό εξοπλισμό κατά 19,3%» και για εξοπλισμό τεχνολογιών πληροφοριών και επικοινωνιών αναφέρει «μείωση κατά 3,7%».

Τελικά, για τη διαμόρφωση της συνολικής οριακής αύξησης επενδύσεων παγίων μόνον κατά 0,3% - δηλαδή κοντά στο 0 - είναι προφανές ότι οι μεγαλύτερες βαρύτητες ανήκουν στις μειώσεις των κατηγοριών τεχνολογιών πληροφοριών και επικοινωνιών και μηχανολογικού και μεταφορικού εξοπλισμού, καθόσον οι άλλες κατηγορίες παρουσιάζουν σημαντικές αυξήσεις. Όμως, οι συντριπτικές μειώσεις των επενδύσεων σε μηχανολογικό και μεταφορικό εξοπλισμό και ιδιαίτερα σε τεχνολογίες πληροφοριών και επικοινωνιών είναι ένα ανησυχητικό σημείο.

Κλείνοντας, οι τομείς αυτοί είναι άμεσα συνδεδεμένοι με την καινοτομία, την υψηλή προστιθέμενη αξία και την παραγωγικότητα. Η μείωση των επενδύσεων σε αυτούς τους τομείς μπορεί να έχει αρνητικές επιπτώσεις στην ανταγωνιστικότητα και τη μακροπρόθεσμη ανάπτυξη της ελληνικής οικονομίας. Είναι σημαντικό να δοθεί ιδιαίτερη προσοχή σε αυτή την εξέλιξη και να ληφθούν μέτρα για την τόνωση των επενδύσεων σε αυτούς τους κρίσιμους τομείς, ώστε να βελτιωθεί σημαντικά η συνολική επένδυση παγίου κεφαλαίου.

Όλα αυτά είναι για να διορθωθούν οι αιτίες του επενδυτικού κενού, οι οποίες δεν αναφέρονται στην Έκθεση. Όπως, όμως, δείξαμε οι αιτίες αυτές συνίστανται στην υπερφορολόγηση και στην καλπάζουσα ακρίβεια.

Σας ευχαριστώ.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστώ κι εγώ, κ Χαλκιά.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κ. Πρόεδρε.

Θα ήθελα να κάνω μία παρατήρηση για τις προβλέψεις της Έκθεσης αναφορικά με τις επενδύσεις και να θέσω 1 ή 2 ερωτήματα στο τέλος της παρατήρησης αυτής.

Άκουσα με ενδιαφέρον τον κύριο Τσουκαλά να μας λέει ότι «είναι πιο συντηρητικό το Γραφείο τώρα στις προβλέψεις του για τις επενδύσεις» και είπε στην ομιλία του και το ακούσαμε με πολύ ενδιαφέρον, ότι «αυτή η πιο συντηρητική πρόβλεψη για τις επενδύσεις οφείλεται στο γεγονός ότι τα ποσοστά διάθεσης πόρων από το Ταμείο Ανάκαμψης αναμένεται να επηρεαστούν». Το σχόλιο που έχω να κάνω αφορά την πρόσφατη Έκθεση του Ελεγκτικού Συνεδρίου για την εκταμίευση πόρων από το Ταμείο Ανάκαμψης. Η Έκθεση του Ελεγκτικού Συνεδρίου δείχνει ότι υπάρχουν σημαντικές καθυστερήσεις στις αιτήσεις πληρωμής των δόσεων από το Ταμείο Ανάκαμψης. Οι καθυστερήσεις αυτές από την δεύτερη δόση και μετά αυξάνονται σταδιακά, η πρώτη ήταν μόνο εντός προθεσμίας, το αίτημα για τις πληρωμές στη δεύτερη από τις 9 έγινε με τρεις μήνες καθυστέρηση, η τρίτη με 4,5 μήνες, τώρα έχουμε φτάσει να ξεπερνάμε τους 12 μήνες όσον αφορά την πέμπτη από τις 9 αιτήσεις πληρωμών και το Πρόγραμμα λήγει το 2026, δηλαδή είμαστε κοντά στη λήξη του Προγράμματος.

Αυτό αν συνεχιστεί και δεν ληφθούν δραστικά μέτρα σημαίνει ότι υπάρχει πολύ σοβαρός κίνδυνος να μην εκταμιευθούν κάποια από τα ποσά του Ταμείου Ανάκαμψης σύμφωνα με την πρόσφατη Έκθεση του Ελεγκτικού Συνεδρίου. Αυτά δεν είναι δικά μας συμπεράσματα, είναι συμπεράσματα της Έκθεσης που σας διάβασα και τα στοιχεία προέρχονται από αυτή την Έκθεση. Έχω την αίσθηση ότι πρέπει να σας επηρέασε κάπως αυτή η Έκθεση στον υπολογισμό σας γιατί μιλήσατε για τις συντηρητικές προβλέψεις που κάνει το Γραφείο σας αναφορικά με το ποσοστό διάθεσης. Αυτή ήταν η έκφραση που χρησιμοποιήσατε των πόρων του Ταμείου Ανάκαμψης.

Η πρώτη ερώτησή μου είναι αν διαβάζω σωστά τον τρόπο με τον οποίο εξηγήσατε τις πιο συντηρητικές προβλέψεις σας; Η δεύτερη ερώτησή μου είναι ότι εδώ αρχίζουμε και αντιμετωπίζουμε σοβαρές επιπτώσεις όσον αφορά την λήψη πόρων από το Ταμείο Ανάκαμψης δεδομένου ότι αυτή τη στιγμή είμαστε λίγο πάνω από το μισό των ποσών που έχουν εκταμιευθεί. Υπήρχε μια προπληρωμή στην αρχή, νομίζω 4,5 δισεκατομμυρίων, δηλαδή πρόκειται να διακινδυνευθούν με αυτόν τον τρόπο σημαντικά ποσά, δεν πρόκειται για λίγα ποσά. Η δεύτερη ερώτησή μου είναι κατά πόσο πιστεύετε ότι αυτοί οι κίνδυνοι και η πιο συντηρητική πρόβλεψη σας, όπως την κάνατε, δεν ξέρω με ποια μεθοδολογία την κάνατε, αλλά το είπατε, θα επηρεάσει τις προβλέψεις για την ανάπτυξη; Διότι με την Έκθεση και με την παρουσίαση που μας δώσατε σήμερα είναι σαφές ότι ο ρυθμός ανάπτυξης εξαρτάται σημαντικά από το Ταμείο Ανάκαμψης και από τους επενδυτικούς πόρους που προέρχονται και την υλοποίηση των έργων του Ταμείου Ανάκαμψης.

Από την πλευρά της «ΠΛΕΥΣΗΣ ΕΛΕΥΘΕΡΙΑΣ» θα πρέπει να πω, κλείνοντας την παρέμβασή μου κύριε Πρόεδρε, ότι εγώ έχω καταθέσει επίκαιρη ερώτηση στον Αναπληρωτή Υπουργό Εθνικής Οικονομίας κύριο Παπαθανάση, αυτή θα απαντηθεί αύριο για το θέμα αυτό για να πάρουμε διευκρινίσεις για τα αίτια που έχουν οδηγήσει σε αυτές τις καθυστερήσεις και για τα έκτακτα μέτρα που θα πρέπει το Υπουργείο Εθνικής Οικονομίας να λάβει ούτως ώστε να αποφευχθεί το χειρότερο που είναι να χαθούν πόροι, οι οποίοι βρίσκονται στο επίκεντρο του σχεδιασμού του Υπουργείου Εθνικής Οικονομίας για την ανάπτυξη για τα επόμενα δύο χρόνια τουλάχιστον. Η παρατήρηση που κάνω κλείνει με το ότι καταλαβαίνω βεβαίως ότι εσείς δεν μπορείτε να απαντήσετε για το Ελεγκτικό Συνέδριο το ίδιο, προσπάθησα να προσδιορίσω και να εστιάσω τα ερωτήματά μου όσον αφορά την εκτίμηση που κάνει το Γραφείο σας για τις επιπτώσεις που έχει αυτή η Έκθεση και αυτή η κατάσταση, όχι βεβαίως να μου μιλήσετε για τους λόγους και για τα μέτρα που θα λάβει το Υπουργείο Εθνικής Οικονομίας, το οποίο δεν αφορά την αρμοδιότητά σας.

Ευχαριστώ κύριε Πρόεδρε.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ευχαριστούμε, κ. Καζαμία.

Τον λόγο έχει ο κ. Ιωάννης Τσουκαλάς.

**ΙΩΑΝΝΗΣ ΤΣΟΥΚΑΛΑΣ(Συντονιστής του Γραφείου Προϋπολογισμού του Κράτους στη Βουλή - Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Ευχαριστώ, κ. Πρόεδρε.

Θα ομαδοποιήσω τα ερωτήματα που τέθηκαν, γιατί είναι πάρα πολλά, ώστε να προλάβουμε να απαντήσουμε στα περισσότερα και σε κάθε περίπτωση επιφυλάσσομαι να επανέλθω με κάποιες απαντήσεις και στην επόμενη συνεδρίαση.

Ας ξεκινήσουμε με το επενδυτικό κενό, τις επενδύσεις γενικότερα γιατί το έθεσαν όλοι σαν βασικό σημείο και το Γραφείο, όπως γνωρίζετε, θεωρεί τις επενδύσεις καίριας σημασίας διότι αυτός είναι ο μόνος δρόμος, ούτως ώστε να επιτύχουμε σημαντική και διατηρήσιμη ανάπτυξη για τα επόμενα χρόνια, με τις δεδομένες αναταράξεις που υπάρχουν στο διεθνές περιβάλλον, τις διαρθρωτικές αδυναμίες της ελληνικής οικονομίας κτλ.. Καταγράφουμε, λοιπόν, μια θετική εξέλιξη όσον αφορά την μείωση αυτού του επενδυτικού κενού. Θα θέλαμε ως Γραφείο και θεωρώ ότι όλοι, με οποιονδήποτε μιλούσατε οικονομολόγο, θα θέλαμε πραγματικά οι επενδύσεις ως ποσοστό του ΑΕΠ να αυξηθούν πολύ πάνω από το 20%. Αυτή τη στιγμή ο μέσος όρος της ευρωζώνης είναι γύρω στο 22%, αν δεν κάνω λάθος, θα πρέπει να βρούμε τρόπους χρηματοδότησης, ούτως ώστε να πάμε πάνω από αυτό το 22%, δηλαδή θα πρέπει η Ελλάδα να κατανείμει πόρους στις επενδύσεις αρκετά πάνω από το 22% που είναι ο μέσος όρος της ευρωζώνης και γιατί αυτό; Για τον απλούστατο λόγο ότι περάσαμε 10 χρόνια αποεπένδυσης, καταστράφηκε ένα πάγιο κεφάλαιο και υλικό και άυλο και ανθρώπινο δυναμικό και για να το επαναφέρουμε σε ένα υψηλό επίπεδο θα πρέπει να κάνουμε περισσότερες επενδύσεις. Άρα από τη μία θα πρέπει να κλείσουμε τη ροή των επενδύσεων και από την άλλη θα πρέπει ταυτόχρονα να τις αυξήσουμε περαιτέρω όσο μπορούμε για να αυξήσουμε και το πάγιο κεφάλαιο, γιατί ως γνωστόν οι επενδύσεις μεταμορφώνονται σε πάγιο κεφάλαιο.

Όπως γράψαμε και στην Έκθεση και σε σχέση με τις προβλέψεις επενδύσεων και ρυθμό ανάπτυξης που έθεσε ο κ. Καζαμίας, διαπιστώνουμε κάποιες καθυστερήσεις, κυρίως στην πλευρά των επιδοτήσεων. Δεν είμαι σε θέση να σας πω πού ακριβώς «κολλάνε» αυτά τα αιτήματα πληρωμών και πού βρίσκονται αυτές οι καθυστερήσεις, δηλαδή να τα πούμε κατά Υπουργείο πού ακριβώς βρίσκονται τα ζητήματα, παρ’ όλα αυτά είναι ένα θέμα το οποίο σίγουρα πρέπει να επιλυθεί.

Στην πλευρά των δανείων αντίστροφα παρατηρείται πολύ καλύτερη διάχυση των πόρων, δηλαδή εκεί έχουμε μία πολύ καλύτερη αξιοποίηση που «πέφτουν» και στην πραγματική οικονομία πολύ πιο γρήγορα τα χρήματα αυτά.

Όσον αφορά ότι το Ταμείο τελειώνει το 2026, με δεδομένο ότι έχουμε απορροφήσει περίπου λίγο πάνω από τα μισά και με δεδομένο ότι οι περισσότερες χώρες της ευρωζώνης είναι χαμηλότερα σε επίδοση σε σχέση με εμάς, προσθέτω έναν τόνο αισιοδοξίας ότι θα υπάρξει μία παράταση. Τα χρήματα μην ξεχνάμε ότι η Ευρωπαϊκή Ένωση ως ολότητα τα έχει ήδη δανειστεί, έχει κάνει το commitment, οπότε θεωρούμε ότι θα υπάρξει μία παράταση στην απορρόφηση των πόρων και είναι πολύ πιθανό ότι θα αξιοποιηθούν.

Όσον αφορά για επενδύσεις και μιλάμε για επενδύσεις υψηλής προστιθέμενης αξίας και πολύ σωστά λέτε σε ποιους τομείς πρέπει να γίνουν αυτές οι επενδύσεις κτλ., σε κάποια από τις προηγούμενες εκθέσεις είχαμε κάνει μία ανάλυση των κλάδων που επενδύουν, όπως επίσης είχαμε κάνει και μία ανάλυση της επίπτωσης της αύξησης των επενδύσεων στην παραγωγικότητα και διαπιστώσαμε εκεί ότι υπάρχει μια πολύ μεγάλη επιτάχυνση της παραγωγικότητας όταν γίνονται επενδύσεις και κυρίως επενδύσεις υψηλής προστιθέμενης αξίας.

Θεωρούμε ότι υπάρχουν ευκαιρίες στην ελληνική οικονομία για επενδύσεις σε δύο ή τρεις τομείς. Ένας τομέας που ίσως θα μπορούσαμε να κάνουμε κάποια βήματα και ήδη γίνονται κάποια αλλά δεν έχουν προχωρήσει σε βάθος, ούτως ώστε να δούμε κάποια αποτελέσματα, είναι οι νέες τεχνολογίες. Βλέπουμε ότι ήδη γίνονται κάποια data centers. Μπορεί η Ελλάδα να γίνει κόμβος διαμετακομιστικός μεγάλων δεδομένων και ταυτόχρονα με την ενεργειακή επένδυση, ούτως ώστε αυτά τα συγκεκριμένα data centers να μπορούν να παράγουν την ενέργεια που καταναλώνουν. Θεωρούμε πως είναι πολύ μεγάλη ευκαιρία για την Ελλάδα να το αξιοποιήσει αυτό.

Από την άλλη, βέβαια, όταν μιλάμε για επενδύσεις, εντάξει λέμε να κάνουν οι επιχειρήσεις επενδύσεις σε συγκεκριμένους τομείς κ.τ.λ., θα πρέπει να λύσουμε και το θέμα της εξειδίκευσης, του να βρεθεί το κατάλληλο ανθρώπινο δυναμικό για να στελεχώσουν αυτήν την επέκταση των επιχειρήσεων, το οποίο είναι ένα ζήτημα στην ελληνική οικονομία, καταγράφει κενές θέσεις και στο ότι δεν υποχωρεί πάρα πολύ δυναμικά το ποσοστό ανεργίας.

Είμαστε πλέον σε μια κατάσταση όπου θεωρούμε ότι αν δεν υπάρξει περεταίρω αύξηση της απασχόλησης των γυναικών και των νέων, δε θα δούμε μεγάλες βελτιώσεις στη μείωση του ποσοστού ανεργίας. Η ελληνική οικονομία, δηλαδή, κατά κάποιο τρόπο, έχει φτάσει πάρα πολύ κοντά στο όριο που μπορεί να ρίξει το ποσοστό ανεργίας. Αυτό επειδή έχουμε μια οικονομία, η οποία στηρίζεται πάρα πολύ στην ένταση εργασίας, ενώ θα πρέπει να μεταστραφούμε σε παραγωγικές δραστηριότητες έντασης, γνώσης και έντασης κεφαλαίου.

Πηγαίνοντας πίσω στους τομείς που συζητάμε, είναι η ευκαιρία που θεωρούμε ότι υπάρχει στους τομείς της νέας τεχνολογίας, όπως επίσης και στις μεταφορές, στα logistics. Εκεί και πάλι θα μπορούμε να γίνουμε ένας διαμετακομιστικός πόλος έλξης στη Νοτιοανατολική Μεσόγειο, ούτως ώστε να ισχυροποιηθεί ακόμη περισσότερο ο κλάδος των μεταφορών.

Στον τομέα του τουρισμού και με την ερώτηση που μου κάνατε, κύριε Βιλιάρδο, δεν το ξέρω αυτό το ποσοστό απασχόλησης που μου θέσατε σε σχέση με την Πορτογαλία.

**ΒΑΣΙΛΕΙΟΣ ΒΙΛΙΑΡΔΟΣ:** Είναι στη μελέτη Πισσαρίδη, μπορείτε να το δείτε.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκώβης):** Ωραία, θα το δω.

Δεν το έχω το δεδομένο αλλά πιθανολογώ ότι ίσως οφείλεται στον πολύ μεγαλύτερο αριθμό μικρών τουριστικών επιχειρήσεων στην Ελλάδα σε σχέση με την Πορτογαλία και της διασποράς. Η Πορτογαλία έχει μια ακτογραμμή στον Ατλαντικό, στην ουσία. Εμείς έχουμε πολύ περισσότερα σημεία που υπάρχουν τουριστικές επιχειρήσεις.

Είναι όμως κάτι που συμφωνώ ότι μπορούμε να το δούμε.

**ΒΑΣΙΛΕΙΟΣ ΒΙΛΙΑΡΔΟΣ:** Αν μου επιτρέπετε, το πιθανότερο, αλλά δεν το ξέρω, είναι να οφείλεται στο ότι εμείς πουλάμε τα δωμάτιά μας μέσω άλλων εταιρειών σε πολύ φτηνές τιμές, αυτές τα πουλάνε πιο ακριβά, γι’ αυτό έχουμε πολύ μεγάλο αριθμό τουριστών που έρχονται στην Ελλάδα, περίπου 34 εκατομμύρια, η Πορτογαλία, αν δεν κάνω λάθος, έχει γύρω στα 18. Εφόσον έχουμε πολύ μεγάλο αριθμό, για τον λόγο που σας είπα, γι’ αυτό απασχολούμε πολύ περισσότερο προσωπικό χωρίς να έχουμε τα αντίστοιχα έσοδα.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκώβης):** Ναι, θα το εξετάσουμε και θα επανέλθω.

**ΒΑΣΙΛΕΙΟΣ ΒΙΛΙΑΡΔΟΣ:** Το πιθανότερο, δεν το ξέρω.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκώβης):** Πάνω σε αυτό θέλω να πω ότι θα πρέπει και το τουριστικό προϊόν να αναβαθμιστεί. Πλέον έχουμε φτάσει και βλέπουμε και στην ευρωπαϊκή γειτονιά, στο όριο αυτού του υπάρχοντος μοντέλου, για να αυξήσουμε παραπάνω τα έσοδα, με τις περισσότερες αφίξεις που έχουμε, θα έπρεπε να βλέπουμε μεγαλύτερη αύξηση των τουριστικών εσόδων. Ναι, μεν, υπάρχει μια μικρή βελτίωση αλλά όχι τόσο όσο.

Επομένως, προσέλκυση καλύτερων, υψηλών εισοδημάτων, τουριστικών εισοδημάτων. Είναι ένας τρόπος να γίνει αυτό.

**ΒΑΣΙΛΕΙΟΣ ΒΙΛΙΑΡΔΟΣ:** Δεν είναι εκεί το πρόβλημα. Πουλάμε ακριβά τα δωμάτια. Αυτές οι εταιρείες που είναι ενδιάμεσες, τα πουλάνε ακριβά. Εμείς δεν έχουμε τέτοιες εταιρείες. Πιστεύω ότι εκεί είναι το πρόβλημα.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους):** Ναι. Εντάξει, ναι.Σε κάθε περίπτωση, για να αυξήσουμε τα έσοδα θα πρέπει με κάποιο τρόπο να τα κρατήσουμε εσωτερικά. Συμφωνούμε σε αυτό.

Να πούμε κάτι για το έλλειμμα τρεχουσών συναλλαγών, το οποίο φυσικά και μας απασχολεί. Να ξεκινήσουμε από την εξής παρατήρηση. Ο λόγος που έχει επιδεινωθεί τον τελευταίο χρόνο είναι κυρίως επειδή πρέπει να κάνουμε εισαγωγές για να κάνουμε επενδύσεις. Κατά τη γνώμη μου, δεν είναι αυτό το προβληματικό σημείο, η πλευρά των εισαγωγών. Κατά τη γνώμη μου, το προβληματικό σημείο είναι η πλευρά των εξαγωγών. Εκεί θα πρέπει να εστιάσουμε. Και το λέω αυτό διότι, ακόμα και αν μεταστρέψουμε το παραγωγικό μοντέλο της Ελλάδος σε άλλους κλάδους κτλ., πάντα θα υπάρχει, είμαστε μια μικρή οικονομία, δεν μπορούμε να παράγουμε πάρα πολλά ενδιάμεσα και κεφαλαιουχικά αγαθά. Επομένως, θα πρέπει να τα εισάγουμε.

Το μεγάλο ποσοστό των εισαγωγών είναι ενδιάμεσα και κεφαλαιουχικά αγαθά. Δεν είναι τόσο τα καταναλωτικά αγαθά. Τα διαρκή δηλαδή. Δεν εισάγουμε τόσα πολλά αυτοκίνητα όσα νομίζουμε ότι εισάγουμε. Αν δείτε τα στατιστικά, θα τα παρουσιάσουμε στην επόμενη, στη μεθεπόμενη Έκθεση, το μεγάλο ποσοστό των εισαγωγών είναι ενδιάμεσα και κεφαλαιουχικά αγαθά. Το οποίο σημαίνει ότι είναι απαραίτητα για την παραγωγική διαδικασία. Μακάρι να μπορούσαμε να παράγουμε αυτοκίνητα και διαρκή καταναλωτικά αγαθά, ψυγεία κουζίνες κτλ. Αλλά δεν θα βελτιώσουμε τόσο από εκεί το ισοζύγιο τρεχουσών συναλλαγών. Θα το βελτιώσουμε, κατά τη γνώμη μου, από την πλευρά των εξαγωγών. Δηλαδή, εκεί θα πρέπει να ενισχύσουμε ακόμα περισσότερο τη μεταποίηση, να γίνουμε πιο ενεργειακά αυτόνομοι ούτως ώστε να μην κάνουμε εισαγωγές ενέργειας. Γιατί και εκεί πέρα έχουμε ένα μεγάλο κομμάτι, κάποιες από τις εισαγωγές υπάρχουν και σε αυτόν τον τομέα, και ταυτόχρονα να αυξήσουμε και τις εισπράξεις μέσω καλύτερης επίδοσης του τουριστικού προϊόντος και του μεταφορών και ναυτιλίας.

**ΑΘΑΝΑΣΙΟΣ ΧΑΛΚΙΑΣ:**  Να ρωτήσω πάνω σε αυτό; Υπάρχει συσχετισμός στο έλλειμμα τρεχουσών συναλλαγών με τον τουρισμό μας όσον αφορά τα προϊόντα που κάνουμε εισαγωγή για να διατηρήσουμε αυτόν τον αριθμό, κοινώς να ταΐσουμε, επειδή δεν έχουμε εγχώρια παραγωγή των αγροτικών προϊόντων, αυτούς τουρίστες;

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους):** Τα ενδιάμεσα αγαθά που λέμε, μπορεί να είναι η ζάχαρη, Μπορεί να είναι η ζάχαρη που θα χρησιμοποιηθεί σε αρτοσκευάσματα για να ταΐσουν τους τουρίστες. Προφανώς και υπάρχει αυτή η διάσταση που βάζετε.

Να πάμε στο δημοσιονομικό χώρο. Κατά τη γνώμη μας, απ’ ότι φαίνεται, όπως είπα και στην παρουσίαση, θα πάμε αρκετά υψηλότερα από τα 2,5% που έχει προβλεφθεί ο Προϋπολογισμός. Δεν έχω μαντικές ικανότητες για να σας πω το νούμερο αλλά θεωρώ ότι θα είναι αρκετά υψηλότερο.

Έκανε μια ερώτηση ο κ. Μαρκόπουλος σε σχέση με το δημοσιονομικό χώρο. Να πούμε εδώ -και θέλω να το τονίσω- ότι μεγάλο κομμάτι από την αύξηση των εσόδων προέρχεται από την φορολογική συμμόρφωση, το οποίο είναι ένας πάρα πολύ αποτελεσματικός τρόπος. Είναι κάτι που δεν είχαμε στο παρελθόν και έχουμε τώρα και επομένως αυτό θεωρώ ότι θα πρέπει να το διαφυλάξουμε.

Από εκεί και πέρα, όπως έχουμε γράψει και στις εκθέσεις, δεν θεωρούμε ότι ο οποιοσδήποτε δημοσιονομικός χώρος δημιουργείται, ο οποίος φυσικά όπως γνωρίζετε και με το με τους νέους κανόνες δεν είναι εύκολο να χρησιμοποιηθεί -σίγουρα δεν μπορεί να χρησιμοποιηθεί- εντός του έτους μόνο μετά από διαπραγματεύσεις και εφόσον αυτά τα επιπλέον έσοδα φαίνονται να είναι σταθερά και διατηρήσιμα. Κατά τη γνώμη μας δεν θα πρέπει να κατευθύνεται σε επιδόματα, θα πρέπει να κατευθύνεται αφενός στο να στηρίξουμε ακόμα περισσότερο το Πρόγραμμα Δημοσίων Επενδύσεων, δηλαδή υποδομές σε παιδεία, υγεία και αφετέρου στην περαιτέρω απομείωση του δημοσίου χρέους ως ποσοστό του ΑΕΠ. Διότι θεωρούμε ότι υπάρχει ένα παράθυρο ευκαιρίας για τα επόμενα δύο με τρία χρόνια να μειώσουμε όσο γίνεται πιο γρήγορα το δημόσιο χρέος και να ξεκινήσουμε μια καλύτερη συνθήκη για το 2027.

Σε κάθε περίπτωση ξέρετε όλοι πως όλοι αυτοί οι επενδυτικοί οίκοι αξιολόγησης -που υποχρεωτικά εξαρτόμαστε από αυτούς για τις αξιολογήσεις, οι οποίες έχουν αντίκτυπο και στα επιτόκια δανεισμού- βάζουν αυτή τη διάσταση ως ένα από τα μεγάλα αγκάθια της ελληνικής οικονομίας, τον υψηλό λόγο χρέους προς ΑΕΠ στην Ευρωζώνη. Επομένως, κατανοώ την ανάγκη να ανακουφίσουμε κάποια στρώματα του πληθυσμού, αλλά πρέπει να γίνεται με ορθολογικό τρόπο. Σε κάθε περίπτωση, κατά τη γνώμη μου, αν είναι να χρησιμοποιήσουμε δημοσιονομικό χώρο είναι καλύτερο να χρησιμοποιηθεί για μείωση του βάρους, φορολογικού και ασφαλιστικού, της εξαρτημένης εργασίας παρά να κατευθύνεται σε επιδόματα.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Τον λόγο έχει ο κ. Κανάς.

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή):** Ευχαριστώ πολύ κύριε Πρόεδρε.

Συνεχίζοντας ακριβώς από το σημείο που ανέφερε ο κ. Συντονιστής θα ήθελα να σημειώσω ότι η εμπροσθοβαρής αποπληρωμή του χρέους μπορεί να φανεί ως μια μορφή επένδυσης για το μέλλον, γιατί έχουμε τις χρηματαγορές όπως είπε ο κ. Συντονιστής, έχουμε τους οίκους αξιολόγησης. Αυτοί παρακολουθούν και δεν θα ήθελα να ξεχάσουμε το πρόσφατο γεγονός που πριν περίπου δύο χρόνια και κάτι στη Μεγάλη Βρετανία. Είναι πάρα πολύ σημαντικό να είμαστε αυτό που λέμε «κύριοι» και όσο πιο «κύριοι» τόσο το καλύτερο, τόσο καλύτερο σήμα δίνουμε στις αγορές, οι οποίες και λόγω των εξελίξεων στη Γερμανία και στη Γαλλία, ειδικά στη Γαλλία, πριν ενάμιση δύο μήνες παρακολουθούν και παρακολουθούν πολύ στενά. Ευτυχώς αυτή τη στιγμή δεν είμαστε στο μάτι του κυκλώνα. Ευτυχώς, το λέω μέσα από την καρδιά μου. Είναι άλλοι.

Πηγαίνοντας σε κάποια πρόσθετα σημεία από αυτά που αναφέρθηκαν προηγούμενα. Υπήρχε ένα ερώτημα από τον κ. Μαρκόπουλο για το τι μπορεί να σημαίνει η άσχημη κατάσταση στη Γαλλία και τη Γερμανία για την ελληνική οικονομία. Σίγουρα έχουμε σημειώσει μέσα στην Έκθεση ότι στο βαθμό που οι ελληνικές εξαγωγές κατευθύνονται σε αυτές τις δύο χώρες ενδέχεται να υπάρχει μια αρνητική επίδραση. Όμως, τονίζουμε στην έκθεση ότι αντιστάθμισμα των όποιων εξωτερικών αρνητικών εξελίξεων είναι για άλλη μια φορά η έμφαση στη φορολογική συμμόρφωση και γι’ αυτό έχουμε πάρει την πρωτοβουλία να αναφέρουμε δυο τρεις πιο τεχνικούς όρους όπως η χρήση μεθόδων τεχνικής νοημοσύνης ή μηχανικής εκμάθησης και αλγορίθμων. Τους έχουμε ονομάσει, επίσης, αυτούς τους αλγόριθμους.

Για ποιο λόγο;

Διότι, αυτοί οι αλγόριθμοι μπορούν να χρησιμοποιηθούν για να κάνουν μια τροποποίηση των εστιών φορολογικής επικινδυνότητας έτσι ώστε ο ασκών την οικονομική πολιτική να κατευθύνει ελεγκτικούς πόρους σε εκείνες τις κατηγορίες που έχουν βγει πρώτες, δεύτερες κλπ. για να υπάρχει αποτελεσματική τονίζω χρήση των ελεγκτικών πόρων, γιατί δίνουμε πολύ μεγάλη σημασία σε αυτό.

Άρα, ανεξάρτητα με το τι γίνεται στο εξωτερικό μας περιβάλλον, πρέπει και εμείς να κάνουμε τη δουλειά μας ως προς την φορολογική συμμόρφωση, τη διαφάνεια και μέσα σε αυτά τα πλαίσια εντάσσεται και η χρήση των προϋπολογισμών επιδόσεων που έχουμε αφιερώσει σ’ ένα συγκεκριμένο box.

Νομίζω, εσείς κύριε Βιλιάρδο σ’ ένα σημείο της τοποθέτησής σας αναφέρατε για τις επενδύσεις στα ακίνητα και γιατί το στεγαστικό πρόβλημα υπάρχει.

Στον βαθμό που έχω τα δεδομένα στη μνήμη μου, υπήρχε τεράστια πτώση στην οικοδομική δραστηριότητα. Νομίζω το minimum της οικοδομικής δραστηριότητας έλαβε χώρα το 2012. Δεν κτίζονταν σπίτια, πάρα πολύ απλά. Τώρα, ίσως και με την οικοδομική δραστηριότητα στα νότια, λόγω του project στο Ελληνικό έχει αρχίσει να παίρνει μπρος η οικοδομική δραστηριότητα.

Μία παράμετρος, λοιπόν η οποία μπορεί να συνδέεται με το ερώτημά σας είναι η προσφορά. Υπάρχουν και άλλες παράμετροι οπωσδήποτε σε σχέση με την αγορά του Real Estate θα αναφέρω το  Airbnb και άλλες παραμέτρους που έχουν παίξει και αυτές το ρόλο τους, αλλά οπωσδήποτε ίσως η προσφορά είναι η νούμερο ένα μεταβλητή εδώ.

Αν δεν κάνω λάθος αναφερθήκατε στη σχέση ανεργίας και απασχολησιμότητας. Αν δεν κάνω λάθος το ερώτημα, έχω σημειώσει ότι στην Έκθεσή μας στη σελίδα 25, υποσημείωση 10 αναφέρεται πως ορίζεται το ποσοστό της ανεργίας. Ορίζεται δηλαδή ως ο λόγος των ανέργων προς το εργατικό δυναμικό. Οι άνεργοι συν (προστιθέμενοι) οι απασχολούμενοι.

**ΒΑΣΙΛΕΙΟΣ ΒΙΛΙΑΡΔΟΣ:** Όταν οι εργαζόμενοι είναι για παράδειγμα τεσσεράμισι (4,5) εκατομμύρια και οι άνεργοι 500.000 όταν οι εργαζόμενοι μειώνονται από τα 4,5 εκατομμύρια στα 4 εκατομμύρια τότε το ποσοστό ανεργίας είναι πλασματικό γιατί μειώνεται το εργατικό δυναμικό και μειώνεται επειδή φεύγουν οι άνθρωποι έξω και τα λοιπά.

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής Χρηματοοικονομικών του Πανεπιστημίου Πειραιώς):** Μειώνονται και οι άνεργοι άρα, το θέμα είναι ο λόγος.

**ΒΑΣΙΛΕΙΟΣ ΒΙΛΙΑΡΔΟΣ:** Όχι, όχι, όχι, εντάξει, δεν είναι έτσι.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ο απόλυτος αριθμός των εργαζομένων έχει αυξηθεί στη χώρα μας; Αυτό είναι ένα καίριο ζήτημα, ο απόλυτος αριθμός των εργαζομένων.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Σε σχέση με πέρυσι έχει αυξηθεί.

**ΒΑΣΙΛΕΙΟΣ ΒΙΛΙΑΡΔΟΣ:** Λέω ότι στο οκτάμηνο ο αριθμός των εργαζομένων είχε μειωθεί σε σχέση με την αρχή του χρόνου, οπότε έχουμε μείωση της ανεργίας ακριβώς επειδή μειώνεται το αριθμός των εργαζομένων. Το είπε πιο καλά ο Πρόεδρος.

Άρα, αυτό είναι κάτι που πρέπει να το δείτε. Συγγνώμη και αν μου επιτρέπετε, θέλω να κάνω μία ερώτηση. Αυτό που δεν μπορώ να καταλάβω είναι πως βγάζετε πως υπάρχει καλύτερη φορολογική συνείδηση ότι τα έσοδα τα παραπάνω προέρχονται από την καλύτερη φορολογική συνείδηση και όχι από την υπερφορολόγηση;

Εμείς βγάζουμε ότι προέρχονται κυρίως από την υπερφορολόγηση δηλαδή, με τη διατήρηση των ίδιων συντελεστών σε αυξημένες τιμές.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Θα ήθελα να το διευκρινίσω αυτό. Αυτό θα ίσχυε, εάν ο πληθωρισμός ήταν υψηλότερος φέτος σε σχέση με πέρυσι, όμως, ο πληθωρισμός είναι φέτος χαμηλότερος σε σχέση με πέρυσι.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Ο ρυθμός ανόδου.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Ναι, ο ρυθμός ανόδου, ο πληθωρισμός. Αυτό λέμε. Το ίδιο πράγμα λέμε. Η υπερφορολόγηση έχει να κάνει με αυξημένους φορολογικούς συντελεστές. Δεν έχουμε αυξημένους φορολογικούς συντελεστές. Με τους ίδιους φορολογικούς συντελεστές.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Και με μειωμένους.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Ας πούμε με τους ίδιους και να μην πούμε με μειωμένους. Ας πάμε με τη χειρότερη των περιπτώσεων.

Σε σχέση με πέρσι τα έσοδα είναι αυξημένα, με χαμηλότερο πληθωρισμό φέτος. Καταλάβατε; Δηλαδή, ο ρυθμός ανόδου των τιμών πέρσι, το 2023, ήταν σημαντικά υψηλότερος σε σχέση με φέτος. Πήραμε μια εκτίμηση από το Γενικό Λογιστήριο του Κράτους, σε σχέση με την ονομαστική αύξηση του ΑΕΠ και της κατανάλωσης, προκύπτει ότι τα έσοδα με βάση μόνο αυτό, θα έπρεπε να είναι επιπλέον αυξημένα αν θυμάμαι καλά το νούμερο -μπορεί να μην είναι ακριβές το νούμερο- προέκυπτε περίπου το 1/3 των αυξημένων εσόδων από την αύξηση του ονομαστικού ΑΕΠ. Τα υπόλοιπα 2/3 εκ των πραγμάτων προέρχονται από την φορολογική συμμόρφωση.

Θα συμπληρώσει κάποια πράγματα ο κ. Κανάς.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Παρακαλώ, κύριε Κανά, έχετε τον λόγο.

**ΑΓΓΕΛΟΣ ΚΑΝΑΣ (Μέλος της Επιστημονικής Επιτροπής του Γραφείου Προϋπολογισμού του Κράτους στη Βουλή και Καθηγητής Χρηματοοικονομικών του Πανεπιστημίου Πειραιώς):** Κύριε Πρόεδρε, αναφέρθηκε νομίζω από τον κ. Καζαμία το θέμα των καθυστερήσεων. Το έχουμε αναφέρει και αυτό στη σελίδα, αν δεν κάνω λάθος, 19, το έχουμε βάλει ως αρνητικό κίνδυνο, ακριβώς για τις καθυστερήσεις και ως συνάρτηση αυτών των αρνητικών κινδύνων, έχουμε βγάλει το κατώτερο και ανώτερο όριο στις προβλέψεις για τις επενδύσεις και για το ΑΕΠ. Αυτό ήθελα να αναφέρω.

**ΙΩΑΝΝΗΣ ΤΣΟΥΚΑΛΑΣ (Συντονιστής του Γραφείου Προϋπολογισμού του Κράτους στη Βουλή και Καθηγητής του Τμήματος Οικονομικής Επιστήμης της Σχολής Επιχειρήσεων Άνταμ Σμιθ του Πανεπιστημίου της Γλασκόβης):** Να συμπληρώσω εδώ, επειδή είναι σημαντικό αυτό ότι οι προβλέψεις που κάνουμε για τις επενδύσεις είναι αλληλοεξαρτώμενες με τις προβλέψεις για το ΑΕΠ. Το ένα δεν είναι ανεξάρτητο από το άλλο, έτσι; Να το ξεκαθαρίσουμε αυτό, για να μην υπάρχει παρανόηση. Επομένως, η λίγο χαμηλότερη εκτίμηση που κάνουμε για τις επενδύσεις σε σχέση με τους υπόλοιπους οργανισμούς αντικατοπτρίζεται και στο χαμηλότερο εύρος της αύξησης του ΑΕΠ για το 2025.

**ΓΕΩΡΓΙΟΣ ΚΩΤΣΟΣ (Πρόεδρος της Επιτροπής):** Να σας ευχαριστήσω πολύ. Σας ευχαριστώ όλες και όλους.

Κηρύσσεται περαιωμένη η συζήτησή μας. Στην επόμενη συνεδρίαση τα σπουδαιότερα και τα περισσότερα. Να είστε καλά.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Ακτύπης Διονύσιος, Βλάχος Γεώργιος, Δερμεντζόπουλος Χρήστος, Θεοχάρης Θεοχάρης (Χάρης), Ιατρίδη Τσαμπίκα (Μίκα), Καββαδάς Αθανάσιος, Καράογλου Θεόδωρος, Κωτσός Γεώργιος, Λεονταρίδης Θεόφιλος, Μαρκόπουλος Δημήτριος, Πασχαλίδης Ιωάννης, Σιμόπουλος Ευστράτιος (Στράτος), Σκόνδρα Ασημίνα, Κουκουλόπουλος Παρασκευάς (Πάρις), Σταρακά Χριστίνα, Μαμουλάκης Χαράλαμπος (Χάρης), Παππάς Νικόλαος, Καραθανασόπουλος Νικόλαος, Μανωλάκου Διαμάντω, Βιλιάρδος Βασίλειος, Βορύλλας Ανδρέας, Καζαμίας Αλέξανδρος και Χαλκιάς Αθανάσιος.

Τέλος και περί ώρα 12.10΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΚΩΤΣΟΣ ΧΡΗΣΤΟΣ ΔΕΡΜΕΝΤΖΟΠΟΥΛΟΣ**